Gwareg (arm) - Wikipedia\nUr wareg prenn\nUr wareg zo un arm, anezhañ ur walenn gromm e koad, metal pe un danvez all, a stigner ur gordenn outañ hag a dalvez da vannañ saezhoù er pellder. Gwechall e veze graet ar gwaregoù gant prenn hag ar saezhoù ivez alies. Bremañ avat e vez implijet danvezioù sintetek skañvoc'h ha kaletoc'h war un dro.\nGant ar gwaregoù boas e c'haller tennañ saezhoù war-hed kant metr, ha gant lod e c'hall ar saezhoù bezañ bannet betek pevar c'hant metr. Implijet e veze ar gwaregoù gwechall evit chaseal hag evit ober brezel. Bremañ e vezont embreget gant sportourien peurvuiañ, e broioù Europa.\nGwaregata pe tennañ gant ar wareg. Skeudenn tennet e Tibet e 1938.\nFrañsez Vallée, Ar gwaregata, ti-moullañ Prud'homme, Sant-Brieg, 1947.\nAdtapet diwar « https://br.wikipedia.org/w/index.php?title=Gwareg_(arm)&oldid=1937114 »\nKemmoù diwezhañ degaset d'ar bajenn-mañ d'an 21 Gen 2022, da 04:54.


Dindan ar seizh avel - Wikipedia\nDindan ar seizh avel zo ul levr brezhonek evit ar grennarded skrivet gant Fañch Rebours hag embannet gant Ti-embann ar skolioù (TES) e 2021. Skeudennaouet eo gant Agnès Guillot.\n3 Ar skrivagner\n4 An endro istorel\nAogust a oa un den bihan, ur paotrig, gant tri breur hag ur c'hi. Aet e oa da Enez ar Skorn da vorueta, met e vag he doa graet peñse peogwir he doa skoet en ur vag all...\nKlaoda a oa merc'h d'ur c'habiten. Fellout a rae da hennezh kaout ur mab. Aet e oa Klaoda hag he mamm war vor gant an tad evit ma vefe graet ur breur bihan da Glaoda, evit ur veaj tro-dro d'ar bed. Kejet he doa Klaoda gant Gwenole, ur mous a laboure war ar vag...\nErwan, ur breur da Aogust\nIzili an akipaj\nFridu, ar c'hi\nKabiten ar vag Marivonig\nKabiten ar C'homet.\nAr c'habiten (tad Klaoda)\nUr skrivagner brezhonek ha gallek eo Fañch Rebours. O chom e Sant-Loup emañ, e Bro-Oueloù. Skolaer eo. Labourat a ra er skol Mona Ozouf e Plouha. Dre e familh e anavez istorioù pesketaerien Enez ar Skorn, hag awenet eo bet e istorioù gant darvoudoù gwirion.\nAn endro istorel[kemmañ | kemmañ ar vammenn]\nTremen a ra an istorioù e fin an XIXvet kantved hag e penn-kentañ an XXvet kantved. Gwechall e veze Bretoned o vont da vorueta e-kichen Enez ar Skorn, ha lod anezhe a varve er mor. Bezioù martoloded vreton a gaver en Enez ar Skorn hiziv-an-deiz, Pempoulliz dreist-holl. Graet e veze c'hoazh gant bagoù-dre-lien peogwir e kouste ker ar glaou evit ar bagoù-dre-dan.\nSkeudennoù zo el levr, skeudennoù bigi da skouer, evit diskouez ar pesketaerezh e-kichen Enez ar Skorn, hag evit deskrivañ ar bigi.\nKartennoù zo ivez evit diskouez ar beajoù. Brastresoù zo ivez evit an displegadennoù teknikel, ha testennoù war an endro istorel. Poelladennoù zo ivez, peogwir eo graet al levr evit bezañ implijet er skolioù.\nFañch Rebours : Dindan ar seizh avel, TES, 2021(ISBN 978-2-240-05357-2)\nAdtapet diwar « https://br.wikipedia.org/w/index.php?title=Dindan_ar_seizh_avel&oldid=1904431 »\nKemmoù diwezhañ degaset d'ar bajenn-mañ d'an 7 Mez 2021, da 10:42.


Buhez ar Zent. pages 645, 646, 647. Encyclopédie Marikavel.\npages 645, 646, 647\nC'houezekvet devez a viz Gwengolo\nSyprian a oa ginidik eus Karthaj; e dud a oa paganed pinvidik. Daoust d'e spered kaer, ar yaouankiz a reas gaou outan; mes eur beleg eus e anaoudegez a deuas a benn d'hen gonid da Jezuz-Krist. Er bla 245, e oe badezet, daou vla goude, beleget, ha tri bla hepken goude, grêt eskob, ha laket war gador iliz Karthaj. Ar c'hentan a oe o kaout dispans eus ar gourc'hemen douget gant an abostol bras, pa lavare, en e gentan lizer da Dimothe, e vije arabad lakat da eskob eun den neve badezet.\nEn e amzer, Des a zigoras ar seizvet brezel grêt gant impalaered Rom d'ar gristenien, hag a oe eun tamm mat gwasoc'h eget ar c'houec'h-all a oa bet grêt en e rôk. Gourc'hemenn a reas d'e c'houarnerien ober d'an holl gristenien, bras ha bihan, paour ha pinvidik, nac'h o fe, ha lazan pe harlui kement hini n'hen graje ket. Niver a dud a nac'has neuze o le, dreist-oll en Afrik; en koulz ebet, daoust d'ar brezeliou a oa bet grêt d'ezi, an Iliz n'he devoa gwelet kement eus he bugale o trei kein d'ezi; gwelet e oe neuze ar mab hag ar breur o vont d'ar prizon, hag ar vamm hag ar c'hoar o kinnig ezanz; gwelet e oe neuze eur wreg kaset d'an templ, en despet d'ezi, hag he fried hag he c'herent o kregi en he daouarn, evit ober d'ezi teurel ezans war an ôter ; ar gristenez a 'n em zifrete hag a youc'he : « N'eo ket me eo; c'houi eo ho peus grêt ! » Daou bried o devoa kemeret an tec'h, o lezel war o lerc'h o merc'h vihan; ar vagerez a gasas houman d'an templ, hag evel ma ne zebre ket c'hoaz a gig, e reas d'ezi sunan eun tamm bara soubet er gwin konsakret d'an idolou. Mes tristan oa, oa gwelet beleien ha, zoken, eun eskob bennak, a kaout ar galon da nac'h Jezuz-Krist. Koulskoude, an nac'herien a oe strafuilhet ouspen eur wech, rak Doue a ziskoueze, beb an amzer, an droug a oa ennan. Unan aneze a deuas da vezan mut pa oa o kinnig ezanz; eleiz, gant a geun o dije, a goueze en dizesper hag a golle o spered. Hiniennou, goude bezan troet kein d'o relijion, a glaske c'hoaz tostât ouz ar zakramanchou, mes eun dorn ha ne weled ket a rê d'eze mont a-drenv. Eur verc'h yaouank hag he devoa kinniget ezanz d'an doueou a varvas o sevel diouz an dôl zantel. Eun nac'her a dostaas ouz tol ar Zakramant, a zigemeras an hosti santel war bal e zorn, evel ma oa ar c'hiz en amzer-ze, ha pac'h eas da gas ar gommunion d'e c'henou, e welas n'en devoa mui en e zorn nemet eun tammik ludu. Zoken, eur bugel bihan, hag a oa bet sôtret e deod d'ezan gant ar gwin konsakret d'an idolou, n'hallas ken evan diouz kalur ar gwad presius, ha dal ma tivere eur berad bennak eu e c'henou, etôle anezan er-mêz bep gwech.\nAr skoueriou-ze a lakas spouron da zevel etouez ar gristenien, hag a viras ouz niver an nac'herien da vont war gresk.\nSyprian, hen, pa welas e oad o tont d'ezan, a yeas da guz demdost da gêr, hag a dalc'has ac'hane da c'houarn e iliz ; en doare-ze, e reas eun tamm mat muioc'h a vad eget n'en dije grêt o ehom da astenn e c'houg da gleze ar bourreo. Goude bezan bet pevarzek pe bemzek miz en e doull kuz, e c'hallas dizrei da Garthaj. Dougen a reas neuze eur gourc'hemen leun a furnez da lavaret ne vije addigemeret en Iliz ar gristenien o devoa nac'het o le, nemet p'o dije grêt eur binijen gwirion.\nSyprian a zavas levriou kaer, a zo anavezetoc'h evit an heol, eme sant Jerom; an hini aneze en deus ar muian a dalvoudegez eo an hini a reas war unanded an Iliz : de Unitate Ecclesio?. Diskouez a ra el levr-ze eo Iliz Rom mamm ha mestrez an holl ilizou, hag eo red chom ganti evit bezan war an hent mat.\nEn amzer an impalaer Valerian, e tigoras adarre ar brezel eneb ar gristenien. Syprian, goude bezan bet harluet eur pennad en Kuuib, a oe kondaonet da vezan dibennet. Eleiz a gristenien a oa et gantan da di ar gouarner, ha pa glevjont e varnedigez, e lavarjont : « Ha ni ive a c'houlenn bezan dibennet gantan. »\nHeuilh a rejont anezan war dachen Sexti, elec'h ma tleed e lazan. Eleiz a bigne er gwe a oa tro-war-dro an dachen, evit gwelet gwelloc'h. Syprian a gouezas d'an daoulin, a lemas e vantel hag a bedas, e benn stouet d'an douar; goude-ze e tennas e zaë, hag en korf e roched e c'hortozas ar bourreo; p'en em gavas, an eskob santel a roas urz da rei d'ezan pemp warn-ugent pez aour. En keit-se, ar gristenien a astenne endro d'ar merzer lienennou da zastum e wad. Syprian a vouchas e-unan e zaoulagad; eur beleg hag eun abostoler, hanvet Julian an eil hag egile, a liammas e zaouarn, hag e oe skoet gantan tol ar maro. Pa deuas an noz, e teujod gant goleier hag en eur ganan da gas e gorf da vered Macrobius Gandidus.\nOber a rêr hirie ive, gouel sant Korneli, a c'houarnas Iliz Rom daou viz warn-ugent, hag a varvas en harlu, en Civita-Vecchia (253), pemp bla, de 'vit de, arôk sant Syprian.\nEnoret eo, dreist-oll, en Karnak, en Bro-Wened.\nDoue n'eo mui tad an hini n'eo mui an Iliz e vamm.


Divi - Wikipedia\nDewi Sant (e chapel ar Jesus College en Oxford)\nBanniel Sant Dewi.\nSant Divi (anvet ivez sant Devi a-wechoù) a oa ur sant brezhon a veve er VIvet kantved, etre ar bloavezh 500 ha 589 a-hervez.\nDewi Sant a vez graet anezhañ e Kembre. Paeron Kembre eo deuet da vezañ ha lidet e vez e Gouel Dewi d’ar 1añ a viz Meurzh, evel Gouel broadel ar vro-se. Ar pour hag ar roz-kamm eo arouezioù ar sant.\nAnavezout a reer e vuhez dre ur skrid savet e Kembre en XIvet kantved, Buchedd Dewi (Buhez Divi). Mab e vije bet Divi da Sant, ur roue eus Ceredigion, a oa e-unan mab Ceredig, ha da santez Nonn. Diskibl e voe da sant Ildud ha da sant Paol Aorelian. Abred e teuas dezhañ ar brud da vezañ ur prezegenner helavar. Dont a reas da vezañ anavezet evel Dewi Dyfyrwr pe Davidus Aquaticus (Divi Dourour) en abeg ma vroude e heulierien da evañ dour ha da gibellañ en dour yen. Sevel a reas un abati el lec’h anvet hiziv Tyddewi (Saint David’s e saozneg) e mervent Kembre.\nAr reolenn a roe d'e venec'h a c’houlenne diganto labourat gant o daouarn evit ober pinijenn. Distreiñ a reent d'ar manati diouzh ar noz evit lenn, skrivañ ha pediñ e-pad teir eurvezh. O boued ne oa nemet bara heiz ha legumach. Ha daoust d'ar reolenn bezañ kalet, e tirede an dud. Alese e skede brud ar sant war ar vro tro-dro ha pelloc’h zoken. Beajiñ a reas tramor ha sevel meur a iliz hag a vanati e kreisteiz Kembre, e Kerne-Veur hag e Breizh.\nKontañ a reer en e vuhezskrid e c’hoarvezas ur burzhud pa oa o prezegenniñ en ul lec’h anvet Brefi. Klemm a rae lod eus an dud en-dro dezhañ peogwir ne c’hellent ket gwelout na klevout anezhañ mat ; neuze e savas an douar da stummañ un dorgenn dindan treid Divi ha dont a reas ur goulm wenn da gludañ war e skoaz. Anvet eo al lec’h-se hiziv Llanddewi Brefi.\nMervel a reas e 589, goude ur vuhez hir, kant vloaz hervez ar richenn.\nChapel Sant Divi e Plouneour-Menez\nIliz parrez Sant-Divi\nE Breizh e vez enoret e Sant-Divi, e Dirinonn, hag e meur a chapel dre ar vro (Plouneour-Menez, Skrigneg). Met mesket eo bet e anv alies gant hini ur sant all, Ivi. E Sant-Divi e veze lavaret e c’helle dour ar feunteun zo dindan e anv pareañ ar vugale ha pareañ ivez kleñvedoù an daoulagad.\nBuez santez Nonn : mystère breton, kenembannet gant C.R.B.C. ha Minihi-Levenez, 1999.\nEarly British Kingdoms: St. Dewi, Bishop of Mynyw\nCatholic Encyclopedia: St. David\nSt David - Patron Saint of Wales\nBritannia: St David\nLivadurioù en iliz Sant-Divi\nAdtapet diwar « https://br.wikipedia.org/w/index.php?title=Divi&oldid=1668747 »\nDernière modification le 21 Her 2015, à 19:35\nKemmoù diwezhañ degaset d'ar bajenn-mañ d'an 21 Her 2015, da 19:35.


Ginivelez or Zalver Jezuz-Krist - Le Diocèse de Quimper et Léon\nAccueil - Foi et culture bretonne – FEIZ - Aviel an deiz – Évangile du jour en breton - Ginivelez or Zalver Jezuz-Krist\nGinivelez or Zalver Jezuz-Krist\nD'an 25 a viz Kerzu\nGouel-meur Ginivelez or Zalver Jezuz-Krist\n1 En amzer-ze, e teuas urz a-berz an impalaer Aogust da enskriva oll dud ar béd.\n2 Greet e oe an niveradeg kenta-ze, pa oa Kiriniuz gouarnour Bro-Siria. 3 Mond a ree an dud da lakaad o ano, pep hini en e gêr.\n4 Mond a reas Jozef euz Nazared e Bro-Halilea, eñ ive, da Vro-Judea, beteg kêr David, anvet Betleem, o veza ma oa euz tiad ha lignez David, 5 evid lakaad e ano, gand Mari e bried, hag a oa dougéréz.\n6 E-pad m’edont eno, setu ma teuas an amzer dezi da henel he bugel.7 Hag e lakeas da zond war an douar he mab kenta-ganet ; maillura a reas anezañ, hag e lakaad da hourvez en eur laouer, rag ne oa ket a blas evito e porz ar veajourien.\n8 Bez’ e oa pastored, er mêziou tro-war-dro, o veilla a-hed an noz, da ziwall o deñved. 9 Ha setu eun êl d’an Aotrou o para dirazo, ha gloar an Aotrou a skedas en-dro dezo, hag e oent spontet.\n10 Lavared a reas an êl dezo :\n— « N’ho pet ket aon, rag digas ar ran deoh eur helou mad, eul levenez vraz, a vo evid ar bobl a-bez : 11 Ganet ez eus evidoh, hirio, eur Zalver, e kêr David. Ar Mesïaz eo, an Aotrou.\n12 « Ha setu ar pez a raio deoh e anaoud : bez’ e kavot eur hrouadurig, mailluret ha gourvezet en eul laouer ».\n13 Ha neuze, en eun taol, e teuas da heul an êl, êlez a-vilierou euz an neñv, o veuli Doue en eur lavared :\n15 Goude ma oe eet kuit an êlez diwar o zro, war-zu an neñv, e lavare ar bastored kenetrezo :\n— « Deom beteg Betleem da weled ar pez a zo c’hoarvezet, ar pez a zo bet disklêriet deom gand an Aotrou ».\n16 Mond a rejont buan, hag e kavjont Mari ha Jozef, hag ar hrouadur gourvezet el laouer.\n17 Goude beza gwelet anezañ, e rojont da houzoud ar pez a oa bet disklêriet dezo diwar-benn ar hrouadur-ze. 18 Ha souezet e veze an oll re a gleve anezo, gand ar pez a veze kontet dezo gand ar bastored.\n19 Derhel a ree Mari a-vad, en he halon, kement a hoarveze, hag a zoñje enno.\n20 En eur vond kuit, e rente ar bastored gloar ha meuleudi da Zoue, evid kement o-doa gwelet ha klevet, hervez ar pez a oa bet lavaret dezo.\nOverenn deiz Nedeleg\n1 Er penn kenta, e oa ar Verb,\nhag ar Verb a oa gand Doue,\nhag ar Verb a oa Doue.\n2 Er penn kenta, e oa gand Doue.\n4 Ennañ e oa ar vuhez,\nhag ar vuhez a oa sklêrijenn an dud.\n5 Lugerni a ra ar sklêrijenn e-kreiz an deñvalijenn,\nYann oa e ano.\n7 Dond a reas evid beza test,\nevid rei testeni d’ar Sklêrijenn,\nha ma teufe an oll da gredi drezañ.\n8 An dén-ze ne oa ket ar Sklêrijenn,\nmed dond a ree evid rei testeni d’ar Sklêrijenn.\n9 Dond a ree ar Sklêrijenn er bed, an hini wirion,\nan hini a sklêrijenn pep dén.\n10 Er béd e oa ar Verb, hag eo bet greet ar béd gantañ.\n11 Deuet eo en e vro,\nhag e dud n’o-deus ket digemeret anezañ.\nmed euz Doue eo, ez int ganet.\n14 Hag ar Verb zo en em hreet dén,\nhag on-eus-ni gwelet e hloar,\nar gloar deuet dezañ digand e Dad,\ndre ma’z eo ar Mab unganet,\n15 Bez’ e ro Yann-Vadezour testeni diwar e benn,\no youhal a-bouez penn :\n« Hemañ eo an hini am-eus lavaret diwar e benn :\n« a zo eet bremañ e-biou din,\n16 Oll on-eus bet euz e leunder,\nha gras goude gras,\n17 dre ma’z eo bet roet al Lezenn dre Voïzez,\nmed dre Jezuz-Krist eo deuet ar hras hag ar wirionez.\n18 Doue, dén ebéd n’e-neus gwelet anezañ biskoaz.\nGand ar Mab unganet, hag a zo e kalon an Tad,\neo bet diskouezet anezañ.


Micaela Bastidas - Wikipedia\nTúpac Amaru II hag e familh\nMicaela Bastidas Puyucahua ( war-dro 1745-1781) a oa ur vaouez yaouank, merc'h da Manuel Bastida, a orin afrikan, ha da Josefa Puyucahua, indianez. Koant meurbet e oa hag anavezet e oa evel Micaela la zamba, an anv a veze roet en amzer-se d'an hironed.\nEn 1760, da 15 vloaz, e timezas da José Gabriel Condorcanqui, anavezet ivez evel Túpac Amaru II, unan eus harozed istor Perou, en iliz Nuestra Señora de la Purificación, e kêriadenn Surimana, bro he fried.\nTri mab he doe, Hipólito (1761), Mariano (1762) ha Fernando (1768). Tapet e voe Micaela Bastidas goude faezhadenn an emsavadeg, ha lakaet d'ar marv. Troc'het e voe he zeod outi gant ar vourevien, skoulmet ur gordenn ouzh he gouzoug, sachet warni, hag e-keit ma edo o vervel e skoent ganti en he c'hof hag he bruched er Plaza de Armas e Cusco, d'an 18 a viz Mae 1781, da 36 vloaz, dirak he fried, goude bezañ ranket arvestal ouzh marv he mab henañ.\nAdtapet diwar « https://br.wikipedia.org/w/index.php?title=Micaela_Bastidas&oldid=1827261 »\nDernière modification le 29 Gen 2019, à 13:16\nKemmoù diwezhañ degaset d'ar bajenn-mañ d'an 29 Gen 2019, da 13:16.


Wikimammenn:Enporzhierien - Wikimammenn\n(Adkaset eus Wikimammenn:Enporzhierien treuzwiki)\nAn enporzhierien hag an enporzhierien treuzwiki a c'hell gwelout hag implijout ar bajenn Dibar:Enporzhiañ. An daou statud-mañ a ro ar gwir da enporzhiañ pajennoù dre an etrewiki. An enporzhierien a c'hell ivez enporzhiañ pajennoù dre enporzhiañ ur restr XML ennañ stummoù ur bajenn pe stummoù pajennoù.\nNe c'hell nemet ar verourien enporzhiañ dre an etrewiki, ar strollad enporzhierien a zo neuze an hini nemetañ gant ar gwir da enporzhiañ dre ur restr XML. Ar strollad enporzhierien treuzwiki a c'hell reiñ ar gwir d'an implijerien da enporzhiañ pajennoù eus wikioù all hep rieñ dezho ar gwirioù merourien.\nAdtapet diwar « https://br.wikisource.org/w/index.php?title=Wikimammenn:Enporzhierien&oldid=7997 »\nKemmoù diwezhañ degaset d'ar bajenn-mañ d'an 28 Du 2010, da 11:24.


Ur sizhun, un istor : sizhun 8 - TÉBÉO - 2017 - Base documentaire - Cinémathèque de Bretagne - Gwarez Filmoù - Brittany Film Archives\nDa c'houde an eil Brezel Bed eo deuet ar c'hoant da Guzul Broadel ar Rezistañs reiñ muioc'h a c'halloud d'al labourerien en o embregerezhioù. Siwazh eo re skañv an destenn kinniget e 1945 hervez ar sindikadoù, ha re lañsus d'ar batroned.\nD'ar 16 a viz Mae 1946 e vez gwellaet neuze al lezenn gant Ministr nevez al Labour, Ambroise Croizat, bet ivez krouer ar Surentez Sokial. Daougementet eo an niver a embregerezhioù a c'hell kaout ur Poellgor Embregerezh, hag ouzhpennet e vez enni ar gwir da vezañ kelaouet war ar gounidoù.\nOuzhpenn ur perzh ekonomikel ez eus ur perzh sokial a-bouez bras gant ar Poellgorioù Embregerezh. Unan eus araokadennoù sokial pennañ an 20vet eo, gant an ehanoù gopret.\nAmañ e weler ur pennad ehan gant Poellgor Embregerzh an uzin Dior, staliet e Landerne, filmet gant Berchmans Mocaër e-kreiz ar bloavezhioù 50. An embregerezh Dior a oa meret gant tad hag eontred ar gwrier milanavezet Christian Dior. Produiñ a rae d'ar mare-se an dour Javel Dior hag al lisiv Sant-Mark.


Kaozeal:Leon (loen) - Wikipedia\n(Adkaset eus Kaozeal:Leon)\nN'eus forzh peseurt brezhoneger a oar ez eus eus ar gerioù leon ha Leon. Er wikipedia siwazh e vez skrivet Leon evel titl, gant ur bennlizherenn e deroù pep ger. Neuze ez eus ezhomm da gaout ur bajenn degemer Leon (live 1) o kas war-du al live 2 loen, Bro-Leon, anv-badez, León Spagn. El live 3 e vo kavet anvioù pibien, kêrioù anvet León .\nDibabet ez eus bet gant Benoni lakaat al loen er bajenn degemer (live 1), war zigarez e vez graet er pajennoù saoznek ha gallek (en:Lion ha fr:Lion) ... met pajennoù Leon zo eno ivez a-hen-dall : (en:Leon ha fr:Léon) .\nA-drugarez dezhañ eo degouezhet ar bajenn digejañ el live 2 bremañ (talvoudus e vez ur bajenn digejañ pa vez el live 1), Bro-Leon el live 3, ar bibien el live 4 ... Kement-se evit aesaat an degouezhout e pajenn al loen, pouezusoc'h eget ar re all evel-just. Holloueziadurel-kenañ. Bianchi-Bihan 16 Her 2007 da 13:24 (UTC)\nAdtapet diwar « https://br.wikipedia.org/w/index.php?title=Kaozeal:Leon_(loen)&oldid=239359 »\nKemmoù diwezhañ degaset d'ar bajenn-mañ d'an 17 Her 2007, da 06:20.


Logo ar boued mat evit an dud gant allergiezhoù ouzh ar gluten.\nUl logo o talvezout n'eus gluten bet\nAr gluten zo un hollad proteinoù a zo e kalz greun ed (gwinizh, segal, heiz...).\nDeskrivet eo bet ar gluten e 1742 gant ar mezeg ha naturour italian Giacomo Beccari (1682-1766), kelenner skol-veur Bologna. Ar ger latin klasel gluten "peg", "glud", "gommenn" eo anv an hollad proteinoù bremañ ; glutine e oa er penn-kentañ.\nKudennoù gant ar gluten[kemmañ | kemmañ ar vammenn]\nLod tud a c'houzañv allergiezhoù d'ar gluten, ret eo dezho chom hep debriñ boued gluten ennañ. Ur c'hleñved eo, gant redioù strizh a-hed ar vuhez rak kavet e vez gluten un tammig e pep lec'h e boued ar pemdez : ar bara, da skouer, hag ar boued greantel.\nAdtapet diwar « https://br.wikipedia.org/w/index.php?title=Gluten&oldid=1797694 »\nKemmoù diwezhañ degaset d'ar bajenn-mañ d'an 15 Mez 2018, da 11:41.


Breur Bihan - Wikipedia\nWolfgang Ewald Creutzfeldt pe Wolfgang Leo Helmuth Creutzfeldt\nAr marmouz bras\nBreur Bihan a zo un dudenn a adkaver lies e romantoù istorel Sven Hassel. An Obergefreiter Wolfgang Creutzfeld eus e anv gwirion a zo genidik a Hambourg bet eo bet o vevañ e karter Sankt Pauli, straed Hein Hoyer Strasse, e Hambourg a-raok an Eil Brezel-bed.\nKustum eo ouzh an tiez-reizhañ, d'an toulioù-bac'h ha d'ar rejimantoù pinijennañ.\nEnebour brasañ Breur Bihan ha Joseph Porta a zo ar penn inspektour Nass.\nKondaonet ez eo d'ar c'hampoù-bac'h ha goude-se en em gav er 27vet rejimant panzer.\nGoude ar brezel e emezel gant Alfred Kalb "lejioner" el Lejion Estrañjour gall.\nMervel a raio en un ospiti evit al lejionerien gozh evel e gamarad Alfred Kalb "Lejioner".\nKen simpl ez eo e spered hag e live soñjal ma z'eo ramzel a gorf hag a nerzh. Kompren a ra a-dreuz darn an amzer ar pezh a vez klasket deskiñ dezhañ gant ar veleien pa oa yaouankoc'h ha gant an ofiserien abaoe ma z'eo soudard er Wehrmacht.\nMa c'hell bezañ feuls taer dreist-holl na pa glasker goapaat outañ, an dudenn karantezusañ ez eo e-bed romantoù Sven Hassel. Klask a ra meur a wech da saveteiñ bugale, babigoù ha merc'hed.\nUn torr-kalon ez eo dezhañ gwelet tud munut a gorf bezañ brevet gant ar brezel.\nPa vez o klask kompren un dra bennak e laka maez e beg e teod ramzel ha gant e bizied e krabiz e benn. Pa soñj dezhañ ez eo pouezhus ar pezh a vez kontet dezhañ e kemer notennoù en ur garnedig.\nPa ne vez ket laouen pe pa ne gompren ket un urzh e vez alies o komz a vouezh uhel pezh a lak anezhañ pe da vezañ goapaet pe da grediñ e ra goap ouzh an ofiserien, kalz kudennoù a vez gantañ a-benn neuze ha pinnijenet ez eo lies.\nSkrivañ a ra e-giz ur vugel yaouank flamm, e skritur a zo tev gant fazioù e-leizh.\nPlijet ez eo gant ar bandennoù-treset ha gant ar filmoù evit ar vugale. Gellout a ra o lenn adlenn pe o kwelet hag adwelet difin gant aket ha dudi betek ruilhañ gant ar c'houarzh war al leur.\nSoudarded en ur foz difenn gant un MG42\nPlijet bras ez eo da selaou kontadennoù damm ijinet e gamarad Porta ha da gontañ e droioù-kaer gant ar yuzev David mab ur gwerzher mantilli feur.\nE gamalad brasañ a zo Joseph Porta, gantañ e vez o kas da-benn kefridioù laerañ boued, laerañ arc'hant hag ar c'hoarioù-kartoù doare c'hoepad. Difenn a ra e gamarad hep klask gouzout ar perak nag ar penaos eus ur stourm.\nKas a vag d'an dud a implij ar galloud evit flastrañ ar re vunut: SS, komiserien politik rusian, archerien... N'eo ket a-enep tamm ebet d'o krougañ.\nPlijout a ra dezhañ debriñ hag evañ forzh pegement hag ar merc'hed. Hudur ez eo da geñver ar vaouezed dre e zro-spered bugel.\nAlies e vez gwelet o vutuniñ pe o kaout ur sigar en e beg hag un tog pompad pezh a zisplij bras d'an ofiserien hag a lak anezho da fuloriñ.\nSpouronet ez eo gant ar bed relijiel ha pa vez kaoz eus ar Pab pe Jezuz pe Allah e sav ur barad anaon ennañ dre an torfedoù en deus bet graet a-hed e vuhez. Lejioner pe Alfred Kalb a implij ar fed-se evit gopaat outañ.\nBreur Bihan a zo ur ramz da geñver korf, keñveriet e vez lies gant un tarv e-keñver an nerzh korf hag a zo gantañ. Gellet a ra dougen pouezhioù uhel e-pad pell heo bezañ skuizh.\nEmzellet ez eo er Wehrmacht er bloavezh 1933 pa oa 15 vloaz. Abaoe ez eo chomet soudard, memes ma rankfe bezañ adkaset d'ar ger dre ma oa bet o sinañ ur goñje a 10 vloaz nemetken. Plijout a ra dezhañ en laret d'an ofiserien evit o lakaat da vezañ luet.\nDre e emzalc'h hag e spered berr e chom stanket gant ar renk a Obergefreiter.\nSoudarded ar c'hirri-hobregonet panzer war talbenn ar reter o c'hortoz pignat d'an talbenn\nPenn ar rejimant, Manfried Hinka en ur welet na penaos ez eo ur soudard a zoare a dremeno eus ur sell drouk etrezek ur sell tad warnañ meur a wech e savetao anezhañ eus ur c'huzul-barn brezel.\nMa z'eo diaes dezhañ da gompren an urzhioù pezh a zegas dezhañ kudennoù e-leizh ur soudard a-feson ez eo. E nerzh korf hag e vank a spered a laka anezhañ da gas da benn kefridioù dreistordinal evel distrujañ tankoù gant minennoù pe stourm taer tostik-tost ouzh an enebourien.\nPlijet ez eo gant implij mindrailherezhioù, grenadennoù, mortarioù, skarzherien-tan, minennoù enep-tankoù, kontill hag ur gordenn pe neud houarn evit dic'houzougañ an enebourien.\nEn tankoù e vez eñ o adkargañ ar c'hanol gant an obuzennoù.\nAdtapet diwar « https://br.wikipedia.org/w/index.php?title=Breur_Bihan&oldid=1883713 »\nKemmoù diwezhañ degaset d'ar bajenn-mañ d'an 24 Eos 2020, da 15:46.


Abadenn Sinema : Petra ma Doue a c'hoarvez ganeomp?\nAbadenn Sinema - Pennad skignet d'ar 16.05.2014\nPetra ma Doue a c'hoarvez ganeomp?\nPennad-komz kaset da benn gant : Iwan Ar Rouz\nUr film sevenet gant : Philippe de Chauveron (2014).\nGant : Christian Clavier, Chantal Lauby, Ari Abittan, Élodie Fontan, Frédéric Chau...\nWar a seblant e chomo ar film-mañ evel ur sort Bienvenue chez les Ch'tis, ha gant Christian Clavier e soñjo meur a unan er film Les visiteurs ive marse, rag redeg a ra an dud d'ar salioù teñwel d'henn gweled.\nUr sujed a-vremañ eo. E-raog e veve an dud en o c'harterioù, en o broigoù lakaomp. Moned a raent da glask o friedoù er gêriadenn dostañ, lakaomp er vourc'h arall, deg kilometr pelloc'h. Bremañ gant ar bedeladur, ar globalizadur, n'eo ket ur sort. Doned a ra liw d'ar familhoù. Er film-mañ da skwer e timez peder merc'h ur familh enorabl, katolik ha rac'h a gêr Chinon, gant paotred daet a vaez-vro : an Aljeri, Izrael, ar Chin, ar Senegal. Na c'hoarzhit ket, n'eo ket dibosubl : anavoud a ran-me an dra-se, hag a-dost !\nHa c'hoazh e komzont oll galleg er film, ar pezh na vez ket gwelet ataw. Anavoud a ran ur familh lec'h ma komz an daou bried amerikaneg etreze, pa gomz ar vamm japaneg d'he c'hrouadur hag an tad galleg da hennañ. Er-maez e komz an dud tchekeg, ha tud ar vamm a gomz chinaeg. Ne gredan ket lâred e komz tad-kozh ar paour-kaezh krouadur brezhoneg dezhañ. Mez ar paour-kaezh krouadur ne ziskouez ket boud chalet gant dañs a-ront ar gerioù en-dro dezhañ. E-mod-se ema. Ar vugale n'o deus ket aon ag ar yezhoù dishañval. N'eus ket 'med ar Frañsizion hag ar Saozon, a lârer, a zo spontidig gant an dra-se, peogwir ne gomzont nemed ur yezh en o bro. Er Frañs ema evel-se a-c'houde ma o doa divizet ar gouarnamantoù distruj ar yezhoù bihan e-pad an Dispac'h ha goude, gant ar skol ha toud, beteg hiziw. Daet int tost da benn ag o c'hoant sod, daw eo henn lâred, ken bihan eo niver ar vugale er c'hlasoù diwyezheg, ken bihan eo niver ar grennarded hag a gomz brezhoneg hiziw, pe okitaneg, pe euskareg. Ni zo-ni amañ, chelaouerion Radio Bro-Gwened, é klask talañ douzh an dra-se, mez mizer hon eus, n'eo ket gwir ? Na gollomp ket kalon ur sort, rag plijadur hon eus gant ar beurton. Gouest omp da gomz a ne vern petra, gouest omp da vevañ hiziw an deiz e brezhoneg c'hoazh. Ar pezh a garehemp sur a-walc'h a vehe gweled muioc'h a dud éc'h ober eveldimp, rag er-maez ag ar metoù brezhoneger, da lâred eo er-maez ag an tachadoù lec'h ma vimp sur da gavoud kompered ha komered é komz n'eo ket yezh Molière hebkén mez heni Loeiz Herriaou, Anjela Duval pe Tangi Malmanch, e vo red dimp kavoud repu er levroù pe e-tal ar radio, da beb an amzer. Hon kempredidi, ar Vretoned a-hiziw, ned int ket trechalet gant ar brezhoneg. Koutant e vehent da weled ar yezh sovet, ya, mez pas re gante, re ziaez eo en em lakaad en-dro d'henn deskiñ, a soñjont-gi. Soviñ ar beurton ya, adal ma vo graet ar strivoù gant ar re arall...\nA, ya, sañset e oan komz deoc'h ag ar film Mais qu'est-ce qu'on a fait au bon Dieu ? Ya, beñ just a-walc'h, petra hon eus graet d'an Aotrou Doue evid koll hon yezh kement-se ?\nMa, n'eo ket sujed ar film-mañ, mez kit d'henn gweled, c'hoarzhed a reoc'h. Traoù limit a gavor e-barzh (da skwer ar person é selled douzh e urzhiataer e-pad kofes ha traoù evel-se), mez diskoueziñ a ra ar pezh a zegouezh e familhoù zo hiziw an deiz. Ha muioc'h-mui e vo evel-se kredabl. Ha perag pas ? War ar memez bag omp, é roulad en ollved, é roulad en egoroù divent, etre ar galaksïoù. Ne ouiomp ket c'hoazh mard omp hon-hunan-penn en egor dilimit-se. Marse ya, marse pas. Mez war ar memez bag omp, sur eo an dra-se, ha droed zo d'ar re a zo er strad da grapiñ war ar pont ive. Ha pandeogwir ema dall ar garantez, evel ma ouiit, ned dalv ket ar boan boud chalet gweled familhoù liezliw ha liezyezh bremañ. Liw hon amzer eo, ha ne gavan ket-me vil ar liw-se...\nJean-Claude Le Ruyet.20140516c.74C.


Pajenn:Morvan - Buez ar Zent, 1894.djvu/776 - Wikimammenn\nPajenn:Morvan - Buez ar Zent, 1894.djvu/776\n14 a viz Du\nsant josaphat, eskop ha merzer\nBiteenn, petra bennag m’oa c’hoaz iaouank, ha goudeze e oue lakeat da abad e kouent Vilna. Erfin, arc’heskop Polosk o veza maro, ar Zant a oue choazet enn despet d’ezhan evit delc’her he blas.\nEbarz er garg-ma e kendalc’haz, ken dre he gomzou, ken dre he skridou, da zifenn ann Iliz hag ar Pab a enep ann dud fallakr a rea brezel d’ezho hag a gounte a bep seurt gevier divar ho fenn. Mes ann dra-ze ne reaz nemed kreski ar gounnar o doa ar chismatiked outhan, hag ar re-ma en em glevaz evit lamet he vuez diganthan.\nJosaphat o veza eat da gear Vitebsk da ober he vizit a bastor, he enebourien a zaillaz var ar palez el leac’h m’oa diskennet, hag en em lakeaz da skei gant he zervicherien ha gant ar re a ioa oc’h ober koumpagnunez d’ezhan. Ar Zant a glev ann trouz hag a deu d’ho c’haout enn eur lavaret : « Va bugale, perak e skoit-hu gant va zervicherien ha va mignouned ? Mar d-eo ouzinn-me oc’h euz drouk, setu me ama. » Ann dud fallakr-se a jom sebezet-holl oc’h he glevet. Goulskoude daou anezho a gri : « D’ann traon ann hini a zo evit ar pab ! » Hag unan euz ar re-ma a zarc’ho eunn taol kiffien var dal Josaphat, hag egile a faout he benn d’ezhan gant eun taol bouc’hal.\nEnn despet d’he c’houliou, ar Zant a c’hellaz c’hoaz ober sin ar groaz ha lavaret : « O va Doue ! Neuze he vuntrerien a laoskaz daou denn fuzuill varnhan, hag evelse e varvaz, d’ann 12 a viz du euz ar bloaz 1623, oajet hebken a bevar bloaz ha daou-ugent. Ar pab Pi Nao hen lakeaz e renk ar Zent er bloaz 1867, hag ar pab Leon XIII en deuz ordrenet ober he offis e kement korn a zo er bed katholik.\nAr zant-ma a zo bet lakeat d’ar maro abalamour d’ar garantez en doa evit ann Iliz hag ar pab. Ne c’hell beza maro ebed gloriusoc’h eged hennez ; rak ann iliz eo pried Jezus-Krist, hag ar pab eo he vikel var ann douar. Mervel evit ann Iliz hag ar pab a zo eta mervel evit Jezuz-Krist he-unan. Bezit prest ive ato da zifenn ann Iliz hag ar pab a enep ar re a ra brezel d’ezho hag a gount a bep seurt gevier divar ho fenn ; evelse o pezo perz er bed-ma e mirit sant Josaphat, hag er bed all o pezo eunn deiz perz enn he c’hloar.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/776&oldid=138018 »


Jaroslav | A ! Lenn...\nTag Archives: Jaroslav\nLa brava soldato Ŝvejk, Jaroslav Hašek, bro-Dchekia (1921-1923)\nPeder levrenn a ya d’ober istor Chveik, an den mat. Embannet e oa bet ar pennadoù anezho tamm-ha-tamm e kelaouennoù da gentañ.\nAr soudard Chveik a vev e Praha pa darzh ar brezel-bed kentañ. Emañ kêr dindan beli impalaeriezh Aostria-Hungaria. Tomm eo Chveik ouzh e vro, met re entanet eo evit ma trofe plaen an traoù.\nUn dudenn brudet-kenañ eo Chveik e Tchekia. War zigarez kontañ istor ur soudard pout a spered, e teu a-benn Jaroslav Hašek d’ober goap ouzh ar stad, ar brezel, an arme, an iliz, ar galoñsoù, ar merc’hed… ha kement ‘zo. Hir a-walc’h eo lenn ar peder levrenn, a implij holl an hevelep gwinterelloù da lakaat da c’hoarzhin. Koulskoude e vez kavet ouzhpenn danvez-c’hoarzhin enno. Ur mailh eo ar skrivagner da zepegn ambiañs ar mare, metoù ar soudarded hag o zechoù fall. Pa ra Chveik e geñveriadennoù sot e kont war un dro penaos e oa Praha a-raok hag e-pad ar brezel. Studiet e vez pizh techoù fall an dud e-barzh ar metoù kemplezh hag urzhiet-kaer m’eo an arme, en ur prantad istorel pouezus.\nN’eo ket ken dedennus evidomp eget evit tud Tchekia, marteze : ur bern elfennoù sevenadurel a zeuer da zizoloiñ ha da anavezout dre ziskourioù helavar Chveik. Pouez a vez roet d’ar boued, d’ar c’heginañ, d’ar c’hoarioù kartoù. Daveoù niverus a vez graet da istor ar vro hag ar brezel (fazius a-wezhioù, ne veze ket boaz ar skrivagner da adlenn e skridoù, a zeue buan hag aes dindan e bluenn), ha taolennoù dedennus eus an endro-brezel.\n1 En la ariero / En a-dreñv\nChveik eo e vicher desevel ha gwerzhañ chas. Pa darzh ar brezel e ra e seizh gwellañ evit servijout e vro. Met gwelet a reer e c’hell ar re a volontez vat degas ur bern trubuilhoù. Chom a ra Chveik imoret mat, prest atav da rentañ servij ha da glukañ banneoù gant mignoned, ken niverus tro-dro dezhan hag e enebourien, a ya e belbi dre forzh anduriñ e sotonioù.\n2 En la fronto / War an talbenn\nMa vez lennet al levrenn gentañ gant ur mousc’hoarzh e korn ar muzelloù, e vez c’hoarzhet frank en eil-mañ. Adalek ar pennad kentañ, “Darvoudigoù Chveik e-barzh an tren” dija. Hag ar pep gwellañ zo er fin, pa dap Chveik mont war-raok gant e resped soudard ha pa vez lakaet e karg da respont ouzh ar pellgomz, ha eñ e kreizig-kreiz ar brezel. Hirderioù ‘zo e kreiz al levr avat.\n3 Glora batregalo / Kastizoù glorius\nAn trede levrenn a dremen kazi penn-da-benn en un tren an darvoudoù anezhi. Ne vez ket mat atav, kregiñ a ra an istor da vezañ hir. Ar pezh ‘zo mat eo e chom an itrik tro-dro d’un nebeut tudennoù, a zeu da vezan pimpatromoù. Ar bommoù gwellañ eo ar re m’en em gav Chveik gant e enebour muiañ-karet, al letanant Dub. Meur a wezh eo bet treuzet va spered gant ar soñj e teue ar fent eus ar fed en em ren Chveik evel ur bugel, gant ul lojik dezhañ e-unan. Ken eeün hag hegredik e tiskouez bezañ, ma vez dizarmet e hegaserien gant e zoare didro. Kerentiezh a welan etre Chveik ha Mr Bean, un tamm bihan.\n4 Dauxrigo de la glora batregalo / Kastizoù glorius o kenderc’hel\nA-benn e teu Chveik da guitaat an toull-bac’h ha da zistreiñ d’e rejumant, ma adkav e vignoned kement hag e enebourien touet. N’eo ket ken hir al levrenn-mañ hag an tri all : marvet eo ar skrivagner a-raok ar fin. Lakaet eo bet ar pik echu dezhañ gant e vignon Karel Vaněk, en doa diktet anezhañ dezhañ.\nN’on ket fachet e vije bet berraet an traoù, peogwir e oan krog da gavout hir va amzer. Ne ziskenn ket ar c’halite e-kerzh ar peder levrenn koulskoude ha fent ‘zo forzh pegement, degaset alies gant implij ur yezh gros ha skeudennaouet kaer.\nRenket eo romantoù Chveik e-touez gwellañ dezrevelloù flemmganus lennegezh ar bed. Lakaet e vez a-renk gant Don Kic’hote alies.\nUn astenn da avañturioù Chveik en deus skrivet Bertolt Brecht, e 1943, er pezh-c’hoari Chveik en eil brezel-bed.\nOber un evezhiadenn\t| tags: brava, Chveik, Hašek, Jaroslav, soldato, Ŝvejk\t| posted in Brezel, Esperanteg, Fent, Istor\nKris Braz war Baradoz hag ifern, Jon Kalman Stefansson, bro-Island (2007)\nAnnaig Kervella war Baradoz hag ifern, Jon Kalman Stefansson, bro-Island (2007)\nLes livres prennent soin de nous : Pour une bibliothérapie créative, Régine Detambel, Frañs (2015) | A ! Lenn... war Bibliothérapie : Lire, c’est guérir, Marc-Alain Ouaknin, Frañs (1994)\npevarlagad war Un dornad limerigoù, Mark Kerrain (2019)\nFrank war Un dornad limerigoù, Mark Kerrain (2019)\nKris Braz war Gwenn, ar vorlaerez, Goulc’han Kervella (2019)\nDielloù Dibabit ur miz Mae 2020 (7) Ebrel 2020 (8) Meurzh 2020 (10) C’hwevrer 2020 (2) Genver 2020 (10) Kerzu 2019 (8) Du 2019 (8) Here 2019 (6) Gwengolo 2019 (5) Eost 2019 (8) Gouere 2019 (11) Even 2019 (9) Mae 2019 (7) Ebrel 2019 (13) Meurzh 2019 (9) C’hwevrer 2019 (13) Genver 2019 (13) Kerzu 2018 (14) Du 2018 (11) Here 2018 (20) Gwengolo 2018 (10) Eost 2018 (9) Gouere 2018 (27) Even 2018 (1) Du 2017 (1) Here 2017 (3) Gwengolo 2017 (5) Eost 2017 (11) Gouere 2017 (6) Even 2017 (9) Mae 2017 (7) Ebrel 2017 (17) Meurzh 2017 (12) C’hwevrer 2017 (10) Genver 2017 (14) Kerzu 2016 (6) Du 2016 (12) Here 2016 (11) Gwengolo 2016 (10) Eost 2016 (9) Gouere 2016 (7) Even 2016 (12) Mae 2016 (6) Ebrel 2016 (7) Meurzh 2016 (7) C’hwevrer 2016 (10) Genver 2016 (4) Kerzu 2015 (10) Du 2015 (6) Here 2015 (4) Gwengolo 2015 (7) Gouere 2015 (12) Even 2015 (3) Mae 2015 (9) Ebrel 2015 (12) Meurzh 2015 (5) C’hwevrer 2015 (3) Genver 2015 (5) Kerzu 2014 (2) Du 2014 (2) Here 2014 (2) Gwengolo 2014 (3) Eost 2014 (19) Even 2014 (2) Mae 2014 (6) Ebrel 2014 (1) Meurzh 2014 (2) C’hwevrer 2014 (3) Genver 2014 (2) Kerzu 2013 (9) Du 2013 (7) Here 2013 (1) Gwengolo 2013 (1) Eost 2013 (5) Gouere 2013 (3) Even 2013 (3) Mae 2013 (8) Ebrel 2013 (4) Meurzh 2013 (1) C’hwevrer 2013 (7) Genver 2013 (8) Kerzu 2012 (6) Du 2012 (2) Here 2012 (7) Gwengolo 2012 (7) Eost 2012 (5) Gouere 2012 (2) Even 2012 (6) Mae 2012 (7) Ebrel 2012 (3) Meurzh 2012 (1) C’hwevrer 2012 (2) Genver 2012 (4) Kerzu 2011 (6) Du 2011 (3) Here 2011 (4) Gwengolo 2011 (2) Eost 2011 (4) Even 2011 (6) Mae 2011 (3) Ebrel 2011 (3) Meurzh 2011 (3) C’hwevrer 2011 (2) Genver 2011 (4) Kerzu 2010 (4) Du 2010 (4) Here 2010 (5) Gwengolo 2010 (8) Eost 2010 (7) Gouere 2010 (5) Even 2010 (6) Mae 2010 (8) Ebrel 2010 (5) Meurzh 2010 (3) C’hwevrer 2010 (6) Genver 2010 (3) Kerzu 2009 (7) Du 2009 (5) Here 2009 (5) Gwengolo 2009 (4) Eost 2009 (4) Gouere 2009 (7) Even 2009 (12) Mae 2009 (19) Ebrel 2009 (25) Meurzh 2009 (33) C’hwevrer 2009 (27) Genver 2009 (50) Kerzu 2008 (24)


Skinwel niverel douarel - Wikipedia\nSkinwel niverel douarel\nUr reizhiad skignañ niverel eo ar skinwel niverek douarel (berraet e SND), implijout a ra ar reoladoù DVB-T, ISDB hag ATSC ha skignet e vez war bandennoù miret evit ar skinwel VHF-III / UHF-V implijet dija evit skignañ ar chadennoù hertzel peusheñvel.\nGant ar reolenn DVB-T eo kodet ar skeudennoù hervez ar reolad MPEG-2 (e MPEG-4 AVC evit an SND paeüs e Bro-C'hall). E-giz-se eo bravoc'h ar skeudennoù ha dreist-holl ar son (son Dolby 5.1, skeudenn 16/9, son e yezh orin hag eilmouezhiet...), ha lieskementet eo an niver a chadennoù: evit gwir e c'heller lakaat da dremen 6 chadenn voutin war ur ganol hepken e MPEG-2 ha div pe deir gwech muioc'h e MPEG-4 AVC.\nAr gounid brasañ evit an arvesterien eo degemer chadennoù skinwel niverel gant ur stign rastell voutin. N'eus ket ezhomm cheñch ar skinweler nag ar rastell UHF evit degemer an SND. Ret eo prenañ ur voestig terminal DVB-T evit treiñ an arouezioù niverel da arouezioù peusheñvel hag evit cheñch ar chadenn gant ar pellurzhier.\nAdtapet diwar « https://br.wikipedia.org/w/index.php?title=Skinwel_niverel_douarel&oldid=1815110 »\nDernière modification le 14 Kzu 2018, à 01:43


"First Navy Jack", banniel-staon morlu SUA\nJoin, or Die (saozneg a dalvez Unvaniñ pe mervel) a zo titl ur flemmskeudenn bolitikel brudet savet gant Benjamin Franklin hag embannet evit ar wech kentañ er Pennsylvania Gazette d'an 9 a viz Mae 1754. Skeudenn goshañ unvaniezh an trevadennoù savet gatn un trevadenner breizhveuriat e SUA eo. Ur c'hoadengravadur eo, ma weler un naer rannet en eizh lodenn, padal e oa trizek trevadenn en holl. Dindan kement lodenn a zo e lenner pennlizherenn unan eus an trevadennoù amerikan, pe hini ur rannvro. Arouezet eo Bro-Saoz Nevez (N.E., New England) gant ul lodenn nemetken, padal e oa peder zrevadenn enni d'ar mare-se. Delaware ha Georgia n'emaint ket war an dresadenn.\nEmbannet e voe ar flemmskeudenn e-kichen ur pennad-stur savet gant Benjamin Franklin ma skrive diwar-benn ar «stad a zisrann» a oa en trevadennoù.\nMassachusetts Spy ar 7 a viz Gouere 1774\nGant an Dispac'h amerikan o tostaat e voe implijet an arouez en-dro, hag ouzhpenn arouez an trevadennoù e teuas da vezañ. D'ar 7 a viz Gouere 1774 e voe lakaet e-kichen titl ar gazetenn Massachusetts Spy gant he c'hrouer Paul Revere. Lakaat a reas an aner da stourm ouzh an aerouant saoz. An naer a weler ivez war banniel-staon morlu SUA (First Navy Jack e anv) hag ivez war Banniel Gadsdeng.\n↑ http://www.loc.gov/exhibits/us.capitol/s1.html#gadsden A More Perfect Union: Symbolizing the National Union of States, Library of Congress\nAdtapet diwar « https://br.wikipedia.org/w/index.php?title=Join,_or_Die&oldid=1966862 »\nKemmoù diwezhañ degaset d'ar bajenn-mañ d'an 18 C'hwe 2022, da 11:24.


An Blascaod Mór - Wikipedia\nRivinoù tiez war An Blascaod Mór\nAn Blascaod Mór (Great Blasket (Island) e saozneg) eo an enezenn vrasañ en enezeg Na Blascaodaí, dirak aod kontelezh Ciarraí, e mervent Iwerzhon.\nEmañ an enezenn war-hed 2 km diouzh an douar-bras ha sevel a ra betek 292 metr uhelder el lec’h uhelañ (An Cró Mór). Dún Chaoin eo ar gêr dostañ war an douar-bras ; alese e c’haller kemer ar vag da vont da An Blascaod Mór, e-pad an hañv.\nTud a oa o chom en enezenn betek 1953. D’ar mare-se e tivizas gouarnamant Iwerzhon ne c’hallent ket chom eno ken, dre ma oa re zigenvez an enez, hag adlojet e voent war an douar-bras. Ul lec’h hollvrudet eo chomet An Blascaod Mór koulskoude, pa roe bod gwechall d’ur gumuniezh diles he sevenadur gouezelek. Daoust ma ne voe gwech ebet ouzhpenn 150 den o chom enni, eo brudet an eñvorennoù skrivet gant Peig Sayers (Machnamh Seanamhná, « Soñjezonoù ur vaouez kozh »), Muiris Ó Súilleabháin (Fiche Bliain Ag Fás, « Ugent vloaz o kreskiñ ») ha Tomás Ó Criomhthain (An t-Oileánach, « An enezour »).\nAdtapet diwar « https://br.wikipedia.org/w/index.php?title=An_Blascaod_Mór&oldid=1454396 »\nKemmoù diwezhañ degaset d'ar bajenn-mañ d'an 3 Ebr 2013, da 02:43.


Barraigh - Wikipedia\nBarraigh, pe Eilean Bharraigh (distagañ: [ˈparˠaj] ha [ˈelan ˈvarˠaj]), Barra e saozneg, zo un enezenn tostik da Bhatarsaigh, an enezenn greisteisañ tudet eus Inizi Gall e Bro-Skos. Gouezeleg a gomzer enni.\nBarraigh, Bhatarsaigh ha trowardroioù, gwelet eus an oabl.\n1 174 a dud a oa o chom enni hervez niveradeg 2001, katoliked evit an darn vrasañ. Ar gêriadenn vrasañ eo Bàgh a' Chaisteil (Castlebay e saozneg). Liammet eo Barraigh ouzh Eilean Bhatarsaigh (Vatersay e saozneg) gant ur chaoser.\nTraezhegi gwenn a zo er c'hornôg, kerreg e-leizh er reter.\nBàgh a' Chaisteil\nKuzh-heol e Traigh Eais\nTraezheg an aerborzh\nAdtapet diwar « https://br.wikipedia.org/w/index.php?title=Barraigh&oldid=1529834 »\nDernière modification le 8 Her 2013, à 11:46\nKemmoù diwezhañ degaset d'ar bajenn-mañ d'an 8 Her 2013, da 11:46.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Kevin Moran) (KildareStreet.com)\nResults 1-20 of 837,063 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Kevin Moran)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Kevin Moran)


Aet eo ar stourmerez Simone de Bollardière d'an Anaon\nMousc'hoarzh Simone...Photo PQR Ouest France\nPublié le 8/12/20 19:07 -- mis à jour le 08/12/20 19:07\nStourmet he doa a-hed an amzer, pa oa bev he gwaz, ar Jeneral, met war lerc'h ivez, war bep dachenn : Diwan, ti-gar Kemperle, gwirioù tud Aljeria, an nukleel...\nDa 97 vloaz he doa graet Simone un hir a hent buhez. Marv eo er gêr, e Talhoed, e Gwidel, e lec'h ar familh he oa adkempennet tiez kozh evit bevañ gant ar peder merc'h, gant Armel deuet da vout stourmerez d'he dro evel dilennadez Sant Brieg.\nDimezet yaouank-tre d'ar jeneral, aet e oa gantañ d'an Indochine. Ha war lerc'h pa oa bet dibabet gantañ mont kuit eus an arme, reiñ e dilez abalamour d'ar jahinerez a veze implijet gant soudarded bro C'hall e oa bet ret dezhi skoazell anezhañ. War vag o doa skoazellet stourm ar re a oa o klask lakaat da baouez an taolioù esae nukleel e morveur an Habask.\nSkoazellet he doa skol Diwan sant Brieg ha skol Diwan Kemperle, ingal, deuet da bep digoradur, da bep gouel, ur vignonez feal, un Itron hag ur vaouez peg he mousc'hoarzh ouzh he muzelloù atav.\nE-pad meur a vloavezh e oa aet da di-gar Kemperle evit difenn buhez ar vro, asambles gant dilennidi Kemperle hag an Aotrou le Penseg. Prest atav da vont e kement film diwar an nukleel, tud Aljeria o c'houzañv c'hoazh, tout an dud oa plijet gant ur vaouezh digor he spered, kurius...\nKenavo Itron Bollo, Simone, ret e vo derc'hel soñj ha chom ken plom evit ar stourmoù da zont !\nObidoù warc'hoazh dimerc'her e Gwidel, evit 30 den, met posubl e vo mont barzh ar vered.\nELEN Statement : about Diwan and the french gouvernement par Kerne Multimédia le 21/02/2021\nAet eo kuit al liorzhour meur, ar c'hazetenner mennet gant stourmoù ar vro par Kerne Multimédia le 10/02/2021


Alfonso V Aragon - Wikipedia\nAlfonso V Aragon\n(Adkaset eus Alfonso Iañ Naplez)\nUr pennad Alfonso V zo ivez.\nAlfonso V (1396 – 1458) a oa roue Aragon, Valencia (evel Alfonso III), Majorca, Sardinia ha Corsica (evel Alfonso II), Sikilia (evel Alfonso Iañ) ha kont Barcelona (evel Alfonso IV) adal 1416, ha Roue Naplez (evel Alfonso Iañ) adal 1442 betek e varv.\nAlfonso V, roue Aragon.\nMab e oa da Fernando Iañ Aragon. Kemer a reas ar gurunenn pa varvas e dad e 1416.\nE vab Ferdinando Iañ Naplez (1423 à 1494), mab d'e serc'h Lucrezia d'Alagno, a voe Roue Naplez war e lerc'h.\nEn 1408 e timezas Alfonso d'e geniterv María de Castilla (1401-1458), a oa merc'h da Enrique III Kastilha,lesanvet el Doliente. En iliz-veur Valencia e voe graet an eured d'an 12 a viz Mezheven 1415. Bugel ebet n'en doe gant e bried Maria : diwar 43 bloaz a briedelezh e tremenas Alfonso 30 anezho en Italia, pell diouzh e wreg.\nDiv serc'h da vihanañ en doe :\nMargherita Fernández de Hijar, aragonadez\nGueraldona Carlino Tri bugel en doe ganti :\nFerdinando (1423-1494), roue Naplez war-lerc'h e dad;\nMaria (?-1449), dimezet da Leonello d'Este, markiz d'Este ha dug Ferrara;\nEleonora d'Aragona (?-?), a zimezas e 1444 da Marino Marzano, priñs Rossano.\n↑ I signori di Napoli.\n↑ (de) Alfonso V d'Aragona genealogie mittelalter\nAdtapet diwar « https://br.wikipedia.org/w/index.php?title=Alfonso_V_Aragon&oldid=1828565 »\nDernière modification le 13 C'hwe 2019, à 10:27\nKemmoù diwezhañ degaset d'ar bajenn-mañ d'an 13 C'hwe 2019, da 10:27.


Kastell Schönbrunn - Wikipedia\nKastell Schönbrunn pe Palez Schönbrunn zo ur palez brudet e Vienna, en Aostria, a voe lec’h-annez meur a impalaer eus an Tiegezh Habsbourg. Bez’ eo unan eus al lec’hioù a zegemer ar muiañ a weladennerien e Vienna, abaoe ar bloavezhioù 1960.\nEr bloavezh 1569 e voe prenet douaroù war ribl ar stêr Wien gant an Impalaer Santel Masimilian II, d’ober un dachenn chaseal ganto. En dachenn-se e veze lezet loened-pluñv ha loened-blev hag un ti-chase a oa ivez.\nEr c’hantved war-lerc’h e tivizas Eleonora Gonzaga, a blije dezhi chaseal hag a oa bet roet an dachenn dezhi goude marv he gwaz, an impalaer Ferdinand II, lakaat sevel ur palez eno. Etre 1638 ha 1643 e voe savet kastell Schönbrunn, hag anvet e voe evel-se diwar ur “vammenn gaer” a oa en dachenn.\nKastell Schönbrunn a blije kenañ d’an impalaerez Maria Theresia, pried Frañsez Iañ hag eno e voe desavet o bugale, en o zouez o merc’h Maria Antonia, a oa da vezañ rouanez Bro-C’hall, ha brudet evel Marie-Antoinette Bro-C'hall.\nE 1744 ha 1749 e voe kempennet ar c’hastell ha roet dezhañ e neuz a vremañ.\nEn-dro d’ar c’hastell ez eus liorzhoù kaer, er c’hiz varok, gant ul liorzh-loened.\nGwel eus kastell Schönbrunn adal al liorzhoù\nAdtapet diwar « https://br.wikipedia.org/w/index.php?title=Kastell_Schönbrunn&oldid=1922325 »\nDernière modification le 1 Gen 2022, à 13:41


Istor ha mont en-dro - Kemper Breizh Izel (BR)\nDegemer An tolpad-kêrioù / An ensavadur An tolpad-kêrioù Istor ha mont en-dro\nAl lezenn eus an 12 a viz Gouere 1999 evit kreñvaat hag eeunaat ar c’henlabour etre kumunioù, a dermen ar gumuniezh tolpad-kêrioù evel un « diazezadur publik a genlabour etrekumunel (DPKE) a stroll meur a gumun hag a ya d’ober, pa vez bet krouet, un hollad ouzhpenn 50.000 annezad ennañ en un tamm hepken hag hep enklozadur en-dro d’ur gumun greiz pe da veur a hini enno ouzhpenn 15.000 annezad. »\nEn em unaniñ a ra ar c’humunioù ezel e-barzh un dachennad kenskoazell, evit sevel ha kas da benn a-gevret ur raktres boutin da ziorren ar c’hêrioù ha da derkañ o c’horn-bro. Goude emezeliñ ouzh ur gumuniezh e vez treuzkaset kefridioù zo dre ret. Kefridioù all, da zibab pe diret evel ma lavarer, a c’hall bezañ degemeret gant ar gumuniezh.\nAbaoe ar 1añ a viz Genver 2000 eo bodet ar seizh kumun a zo e Kemper Breizh Izel e-barzh ur gumuniezh tolpad-kêrioù.\nD’ar 1añ a viz Genver 2011 e oa em gavet Lokorn gant Kemper Breizh Izel, gant-se ez eus eizh kumun oc’h ober ar gumuniezh-kumunioù.\nEvel kement diazezadur publik a genlabour etrekumunel (DPKE) e rank Kemper Breizh Izel ober diouzh ar bennaenn arbennigañ : ne ra nemet war-dro an dachenn varregezh a zo bet treuzkaset dezhi. Un DPKE a vez meret, dre vras, evel ur gumun.\nAn organ divizout : ar c’huzul-kumuniezh\nReolennoù mont en-dro ar c’huzul-kêr zo lakaet da dalvezout evit organ divizout un DPKE. Meret eo ar gumuniezh tolpad-kêrioù gant ur c’huzul a zo ennañ kuzulierien-kumuniezh. Betek-henn e vez dilennet ar guzulierien-kumuniezh gant ar guzulierien-kêr hag en o zouez.\nBremañ e tremen an niver a guzulierien-kumuniezh eus 43 da 48. Ar guzulierien-kumuniezh a zo dileuridi eus ar c’humunioù 1000 annezad hag ouzhpenn e-barzh organoù divizout an DPKEoù a vez dilennet hervez ar mouezhiañ hollek eeun pa vezont merket a-ratozh evit se e-pad an dilennadegoù-kêr. Evel-se emañ kont evit an Erge-Vras, Ploveilh, Pluguen, Ploneiz, Plogoneg, Gwengad ha Kemper.\nVotiñ a raio an dilennerien, er memes deiz, gant ar memes bilhed mouezhiañ evit dilennidi e guzul-kêr hag evit re an etrekumunelezh.\nSezoù kuzulierien-kumuniezh ar gumun a vez dasparzhet etre al listennoù diseurt hervez ar memes doare votiñ hag an hini lakaet da dalvezout evit dilennadeg ar guzulierien-kêr. Evit pep hini eus al listennoù-se e vez roet ar sezoù en urzh m’eo bet kinniget an dud a zo war ar renk.\nPa n’eus ket 1000 annezad e Lokorn e vo dilennet ar guzulierien-kumuniezh e-barzh ar c’huzul-kêr : ar maer hag e eilmaer kentañ\nAr prezidant eo organ divizout an DPKE. Prientiñ ha seveniñ a ra divizadegoù ar c’huzul-kumuniezh. Urzhier an dispignoù eo ha gourc’hemenn a ra ma vo dastumet ar savadoù.\nKarget eo eus ar velestradurezh, met gallout a ra lezel ul lodenn eus e gargoù, dre un diferad, dindan e evezh hag e giriegezh, gant ar vesprezidanted, ha ma vez ezvezant ar re-se pe ma ne c’hallont ket ober, gant tud all eus ar burev.\nGallout a ra reiñ gwir, dindan e evezh hag e giriegezh, da bennrener ar servijoù da sinañ en e anv.\nBurev ar gumuniezh-kumunioù zo ennañ ur prezidant, ur besprezidant pe meur a hini ha, diouzh an dro, un ezel all pe meur a hini. Ar prezidant, ar besprezidanted o deus ur galloud dileuriet pe ar burev a-bezh a c’hall, dre un divizadeg gant ar c’humuniezh-kumunioù, kaout ul lodenn eus kefridioù ar c’huzul.\nBurev Kemper Breizh Izel zo ennañ ur prezidant ha daouzek besprezidant. Evel burev an ti-kêr, burev ar gumuniezh zo ul lec’h ditourañ ha heñchañ. Kemer a ra perzh el labour da sevel roll-labour ar c’huzul.


Accueil / Temoù / Sav-poent\n24 January 2020\tPenn-Kentañ, Sav-poent 0\nFrançois Hollande, ludresadenn ar politikour\n28 September 2018\tPenn-Kentañ, Sav-poent 0\nBamus eo. Goude bezañ freuzet e strollad hag an tu-kleiz dre vras, goude bezañ digoret frank hent ar galloud da Emmanuel Macron, setu François Hollande o klask enebiñ outañ. N’eus ket gortozet pell an hini bet Prezidant ar Republik a-raok tamall d’an hini nevez kas ur politikerezh evit ar re ...\n8 October 2017\tPenn-Kentañ, Sav-poent 0\nGraet em boa ma mad eus manifestadeg Diwan an deiz all e Kemper evit mont d’ober un tamm tro e stal Coop Breizh. E-touez meur a levr all am boa prenet « Yezh ha Bro », un dastumad pennadoù preder hag istor bet skrivet gant Pêr Denez adalek treuzoù ar bloavezhioù 50 ...\nPobl Vreizh enlinenn : poent ar bilañsoù\n6 May 2016\tSav-poent 0\nBloaz ʼzo dija e oa bet savet stumm enlinenn hor cʼhelaouenn Pobl Vreizh. Evel er stumm paper e vez kavet pennadoù e galleg hag e brezhoneg. Nʼeo ket ken frammet avat hag ar stumm paper, da lavaret eo nʼeus reolenn ebet da geñver plas ar pennadoù e brezhoneg. Divyezhek eo ...


Marc'hegiezh Impalaerel - Wikipedia\n(Adkaset eus Marc'heg impalaerel)\nAr Varc'hegiezh Impalaerel (alamaneg : Reichsritterschaft) a oa ur gumuniezh a vrientinien alaman hag a oa e darempred gant an Impalaer santel roman german hep bout stag ouzh ur rouantelezh nag ur roue. Ur stael Reichsunmittelbar ("dihanterouriezh impalaerel") a veze graet anezho.\nAdal 1495 e voe savet ar Reichstag ("Bodadeg an impalaeriezh") hag ar vrientinelezh vrasañ a gemere perzh enni (dilennerien, priñsed, duged, konted ha preladed ivez). Sezioù hêrezhel a oa roet dezho. Hogen nac'het e oa d'an noblañs bihanoc'h, marc'heien ha baroned peurvrasañ anezho. Hi o deus mennet o bodañ e pemzek Ritterorten ("bodadoù marc'heien") evit diskouez o youl da pouezañ war an impalaer ha dont tre er Reichstag. Krouet e voe marilhoù ha sezioù evito e 1542. E 1577 e voe tolpet an holl Ritterorten e tri Ritterkreis ("Kelc'h marc'heien") : ar Ritterkreis Frank, ar Ritterkreis Swab ha Ritterkreis ar Roen.\nGötz von Berlichingen a oa unan anezho.\nAdtapet diwar « https://br.wikipedia.org/w/index.php?title=Marc%27hegiezh_Impalaerel&oldid=1900982 »\nKemmoù diwezhañ degaset d'ar bajenn-mañ d'an 21 Ebr 2021, da 10:54.


Argouroù - Wikipedia\nAn argouroù, gant Vasili Poukirev.\nAn argouroù zo ur voazamant kozh hag a gaver c'hoazh e broioù zo, da reiñ arc'hant pe vadoù d'ur paotr nevez a-berzh tud ar plac'h nevez evit kadarnaat un eured.\nHir eo istor an argouroù, ur voazamant a zo boutin da veur a sevenadur en Europa, Suazia, pe Afrika. Kemmañ a ra ar ster ivez hervez ar sevenadurioù met alies e servij da ober war-dro ar wreg en he ziegezh nevez, hag evit se eo e vez roet d'ar gwaz da verañ keit ma pado ar briedelezh. Pa vez torret an eured e rank an argouroù bezañ rentet d'ar vaouez.\n↑ Ger benel hervez an holl skouerioù roet gant Devri, petra bennak ma kinniger an div reizh, hep prouenn, en oberenn. Gourel eo ar ger e Geriadur Al Liamm, 2014, p. 95-b kontrol d'ar prouennoù splann.\nAdtapet diwar « https://br.wikipedia.org/w/index.php?title=Argouroù&oldid=1920546 »


Ar pardonioù e miz mae 68 | Becedia\nNe chomas ket ar gatoliked diseblant ouzh emsavadeg ar boblañs e miz mae 1968. Diskanañ klemmoù ar vicherourien hag al labourerien-douar a reas an iliz a-wechoù zoken. E fin miz mae, pa oa an emsavadeg en he barr e chomas beleien Sant-Brieg hep kestal pa gave dezhe e oa gwell leuskel pep hini ober e soñj war ar skoazell-mañ-skoazell a c’helle degas en-dro dezhañ, d’ar familhoù lakaet diaes gant an harz-labour paneveken. An diskrogidi diouzh o zu a ziwallas reiñ hent d’an Tren Gwenn a gase ar birc’hirined hag ar glañvidi da Lourdez hag o degase d’ar gêr en-dro. E 1995 avat ne c’hoarvezas ket ar burzhud-se un eil gwech.\nTra ma oa bet nullet ur c’halz eus ar gouelioù lec’hel e voe dalc’het ar pep brasañ eus ar pardonioù, evel hini Sant-Erwan, d’an 19 a viz mae e Landreger. E Pariz, pa ne oa ket a dir-eoul nag a dren war vale ken, e tibunas 15 000 a Vretoned er straedoù etre leurdraezh Lutesia hag iliz-veur Itron-Varia Bariz. E Sant-Brieg avat e voe nullet pardon Itron-Varia an Esperañs. O koeñvat e oa ar pardonioù abaoe un nebeud bloavezhioù e gwirionez ha pa glasked cheñch o doare mui pe vui evit ma talc’hjent da sachañ tud. E miz genver 1969, da heul ur votadeg lec’hel, bet aozet evit termeniñ deiziad an dibunadegoù da zont, e voe divizet daleañ pardon Sant-Erwan d’an trede sul a viz mae.


Lañs an difi “Miz C’hwevrer hep gourmarc’had” – Dispak\nPublished on 11/02/2020 04/06/2020 by Soizick Aubry\nAbaoe 2017 eo ez eus eus un difi e miz C’hwevrer : ober prenadennoù hep mont tre e stal vras ebet. Fellout a ra d’ar berzhidi beveziñ en un doare all e-pad miz, pe belloc’h….\nPetra eo an difi-mañ ?\nSimpl eo reolennoù an difi : tremen ur mizvezh hep ober prenadenn ebet en ur gourmarc’had. Daoust hag aes eo e gwirionez ? Evit gwir n’eo ket ken strizh an difi. Ar pal kentañ zo sachañ evezh an dud a-benn broudañ anezho da zileuskel o c’harrigell ha tapout o faner pe o seier lien ha cheñch o boazioù. Bep bloaz e vez aozet an difi gant ur gelaouenn a vro Suis anvet “En vert et contre tout”. Ha muioc’h-mui a dud a gemer perzh. Ouzhpenn 20 000 e oant bet warlene.\nArabat eo kaout aon da gemer perzh en difi evit ar wech kentañ eme an aozerien : posupl eo cheñch tamm-ha-tamm hon doareoù d’ober prenadennoù. Gallout a reomp menegiñ un nebeud kuzulioù roet d’an dud : prenañ bara e ti ar baraer, mont d’ar marc’had ha dibab kentoc’h stalioù bihan. Broudañ a ra an aozerien mont war-eeun d’an tiez-feurm kentoc’h, e ti ar formajer, ar c’higer, er c’havioù gwin pe vier, en ispiserezhioù pa vezont kavet e-kichenik ho ti. Souezhet e voc’h gant an niver a stalioù kenwerzh a c’heller ober anaoudegezh ganto.\nKenskoazell etre an dud\nReiñ plas d’ar broduerien lec’hel a zo e-touez ar balioù lakaet en a-raok gant an aozerien. Dre vras e vez klasket doareoù evit beveziñ war-eeun, hep hanterouriezh etre ar broduerien hag ar vevezerien. Digreskiñ ar c’hementad lastez produet a vez klasket ober ivez war ar memes tro. Un efed all a zo diwar ober prenadennoù buhezek : stankaat a ra an darempredoù etre an dud.\nAlioù zo roet ivez war strolladoù facebook, graet a-ratozh evit an difi-mañ. Aozet int dre vroioù, rannvroioù pe departamantoù. Pemp anezho a zo evit Breizh, da skouer. Digant izili ar strolladoù e c’heller goulenn kuzulioù ha chomlec’hioù lec’hel dedennus.\nDibaboù liesseurt evit beveziñ\nKavet e vez doareoù all da veveziñ buan-tre, oc’h anzav e vez disheñvelderioù hervez al lec’h bevañ hag an tiriadoù. Marc’hadoù hag ispiserezhioù bihan ha/pe bio a vez kavet e pep lec’h koulz lavaret, met diskoulmoù all anavezet a-walc’h a zo, evel ar paneradoù legumaj dre goumanantiñ. Renablet ez eus bet chomlec’hioù evit beveziñ e Breizh war lec’hienn “Mangeons local“.\nEvit dont a-benn da c’hounit o difi e c’hellit (e-mesk traoù all) ober prenadennoù digant ar broduerien lec’hel (la ruche qui dit oui, …), mont e stalioù divell hep pakadurezh, pe stalioù kevelourel (Breizhicoop) ma rank an dud labourat bep miz un nebeud eurvezhioù er stal evit gellet ober o c’hefridi. A-benn digreskiñ ar foranañ boued e c’heller pellgargañ arloadoù evel Too good to go pe tennañ gounid diouzh intruduoù lec’hel (L’épicerie gratuite,…) ivez.\nE brezhoneg zoken\nAesoc’h eo beveziñ e brezhoneg ivez er-maez eus ar gourmarc’hadoù, pe e vefe war ar marc’had pe er stalioù lec’hel, dreist-holl pa anavezer ar gwerzher. Met arabat bezañ chalet da c’houlenn war-eeun ivez. Ur frazennig e brezhoneg traken a c’hell lakaat da gompren e komzit brezhoneg ha lakaat ar gaozeadenn da vont e brezhoneg.\nMod all, m’ho peus c’hoant da vezañ sur en a-raok eo posupl ober gant ar brezhoneg, e c’hellit ober un enklask e-touez ar stalioù renablet war Stal.bzh. Peadra zo d’ober prenadennoù war ar pemdez pe muioc’h… Ouzhpenn 200 stal a zo renablet war an arload hiziv an deiz, ha muioc’h-mui zo a zeiz da zeiz.\nUn difi war hirdermen zoken ?\nWar-gresk ez a an difi a vloaz da vloaz. Tud zo a chom hep mont en ur gourmarc’had ur bloavezh-pad zoken. Ober prenadennoù en un doare all a c’hell talvezout da geginañ mod all ivez. Talvoudus eo evit an endro, ar yec’hed hag alies mat evit an doug-moneiz. Merzet eo bet gant kalz a dud e veze dispignet gwelloc’h ha nebeutoc’h peogwir ne vezer ket techet da brenañ produioù didalvez. Setu peadra da vezañ dizaon ! Ha neuze tudoù, prest oc’h ?\nSkeudennoù : Dispak, Peter Wendt war Unspash ha Stal.bzh\nStal kevelourel : magasin coopératif\nForanañ boued : gaspillage alimentaire\nMedia “En vert et contre tout”, aozer an difi.\nOber prenadennoù e brezhoneg gant Stal.bzh\nLevr Mathilde Golla, 100 jours sans supermarché\nDarvoudoù, Endro / labour-douar, Keleierauchan, beveziñ, Brezhoneg, c'hwevrer, carrefour, difi, Dispak, Endro, gourmarc'had, leclerc, marc'had, mignoned ar brezhoneg, stal, stal.bzh, super u\nPrevious Previous post: Deskiñ brezhoneg a-drugarez d’ho poellgomzer hezoug\nNext Next post: Skol ar Republik, orin kudennoù an Amerindianed


Alpes Cottiae en Impalaeriezh roman, war-dro ar bloaz 120\nAn Alpes Cottiæ a oa ur broviñs roman eus an Impalaeriezh, krouet gant Augustus war dachenn meuriad ar Segusini. E gêr-benn e oa Segusio (Susa hiziv). Ar vro etre ar Mont-Cenis ha Menez Viso a oa dindani. Cottius Marcus Julius, roue kelt-ha-ligurat ar vro, kevredet gant Roma, en doa digoret hent traoñienn Susa d'ar Romaned. Evit trugarekaat anezhañ eus e emzalc'h a-du gante e voe anvet da brefed gant Augustus hag e talc'has da ren en e rouantelezh. Roet en deus e anv d'ar broviñs. Graet e veze "Alpes Julix" anezhe a-raok.\nAdalek ar bloaz 64 ez eo renet gant ur prokulator pe ur prefed eus urzh ar varc'hegerien.\nE 297 e oa staget ar broviñs-se ouzh an Alpes Maritimae.\nAdtapet diwar « https://br.wikipedia.org/w/index.php?title=Alpes_Cottiae&oldid=1454221 »


Région_Bretagne - Liseidi Breizh o lakaat o liseoù war wel\nGant ar galv da raktresoù « glad ma lise » e vez pedet al liseidi da gregiñ e-barzh glad hag istor o lise gant ul labour a-unan hag ivez asambles gant ar skipailhoù kelenn ha buhez skol abalamour da lakaat anaout gwelloc’h o lise, koulz en o c’hornad hag en akademiezh a-bezh.\nDaou bal zo a-fet pedagogiezh : ober anaoudegezh gant istor o lise en ur implijout doareoù klask hag enklask diwar furchal en dielloù hag el levrioù, dastum testenioù. Da-heul al labour enklask-se en em gaver gant ur maread kendivizout ma ranko al liseidi soñjal en doare ma vo kinniget o enklaskoù ganto : un diskouezadeg pe ur gazetenn, lakaomp. Kinniget e vo ar raktresoù da-geñver Devezhioù europat ar glad e 2019, pa vo digor al liseoù d’ar weladennerien.\nKaset eo ar stignad-mañ da benn gant Akademiezh Roazhon, Rannvro Breizh ha Renerezh-rannvro an aferioù sevenadurel e Breizh, keñver-ha-keñver gant ar c’houlzad renabliñ tematek « liseoù Breizh », kaset da benn er mareoù-mañ gant Servij Renabliñ ar glad sevenadurel. Diazezet eo ar galv da raktresoù-mañ war ar stignad rannvroel Karta, ha kinniget e vo adarre e 2019 ha 2020.\nAl liseoù loreet e 2018 :\nAl liseoù Kerraoul e Pempoull, Renan e Sant-Brieg ha Savina e Landreger (Aodoù-an-Arvor)\nAl liseoù Bro-Leon e Landivizio, Brizeug e Kemper ha Roz Glas e Kemperle (Penn-ar-Bed)\nAl lise Beltram Argantred e Gwitreg (Il-ha-Gwilen)\nAl liseoù Breselien e Gwern-Porc’hoed ha Loth e Pondi (Mor-Bihan)\nPolitikerezh ar Rannvro evit ar glad\nPublié le Wednesday, November 21, 2018


Soutien 360 degrés pour le cinéma Breton · Région Bretagne\nDegemer > Hor c’heleier > Skoazell 360 derez evit ar sinema e Breizh\nSkoazell 360 derez evit ar sinema e Breizh\n27 Mae 2020\nSkoazellañ ar c’hrouiñ filmoù ha kleweled, sikour an dougerien raktresoù… emañ ar Rannvro o lakaat war-sav he brastres strategel nevez evit filierenn ar sinema gant ur servij unik : Breizh Sinema.\nCrédit : ARD Degeto / Wolfgang Ennenbach – Tournage de la série “Commissaire Dupin\ngwazour evit luskañ Breizh Sinema\nouzhpenn 200 film\nskoazellet gant Degemer Treiñ Filmoù e Breizh\nskoazellet gant Font skoazell ar Rannvro evit ar c’hrouiñ\nD’an 29 a viz Meurzh 2019, e Melioneg, ez embanne Loïg Chesnais-Girard, prezidant Rannvro Breizh, ur steuñv breizhat nevez evit ar sinema hag ar c’hleweled. Bloaz goude, gant al lec’hienn Breizh sinema lakaet enlinenn, e c’haller bodañ an holl skoazelloù kinniget d’ an dougerien raktresoù, ha pa vefe en ur blegennn evel an hini m’emaomp.\n« Pedet omp gant an enkadenn m’emaomp bremañ da brederiañ war ar pep pouezusañ, pell diouzh ur bed hag a zo o koll e skiant. Ar pep pouezusañ eo hor buhezioù ! Ar c’hizidig, ar fromoù, ar pazioù a-gostez… zo frankiz da sevel goulennoù. Ar sinema a ginnig an holl draoù-se deomp. Setu perak emañ ar Rannvro, dizehan, e-kichen an dud a labour evit chadenn ar sinema, an druilhad frankizoù-se »\nJean-Michel Le Boulanger, besprezidant evit ar sevenadur\nBreizh Sinema, kendivizer unik ur filierenn a-bezh\nKement obererezh gant ar Rannvro hag a sell ouzh sinema ha kleweled, a dremen dre Breizh Sinema, a ro skoazell d’ar c’hrouiñ a bep seurt war an tachennoù-se ; sikour a ra frammañ ar filierenn rannvroel, aesaat a ra degemer produadurioù ha kenbroduadurioù broadel pe etrebroadel ha teuler a ra kalz a evezh evit ma vo skignet an oberennoù hag evit ma vo desket diouzh ar skeudennoù.\nDaou seurt skoazell a vez kinniget : ur font skoazell evit ar c’hrouiñ filmoù ha klewelet gant ur budjed ouzhpenn 4M € hag a c’hallo bepred sikour ar raktresoù eus ar gwellañ ; ha Degemer an treiñ filmoù, lusket gant ur skipailh merc’hed gouiziek, a sikour an dud a vicher da gas o raktresoù filmoù da benn, kerkent ha pazennoù kentañ ar produiñ, gant ur skoazell personelaet ha digoust, diazezet war un anaoudegezh mat-kentañ eus Breizh.\nOber anaoudegezh gant Breizh Sinema


Tangi Thomin | YA! Keleier e brezhoneg - kazetenn sizhuniek enlinenn\nKeleier » Atersadennoù » Tangi Thomin\n26 / 06 / 2017 | Atersadennoù | Commentaires fermés sur Tangi Thomin\nTangi, penaos e oac’h deuet da vezañ prezidant Kann al Loar ?\nPrezidant Kann al Loar on abaoe 2012. Ar bloavezh-se e oa tremenet fall ar gouel, cheñchamantoù bras ‘oa bet divizet gant ar c’huzul-merañ e 2011 ha n’eo ket bet efedus ar choazoù graet gantañ. Kollet ‘oa bet kalz arc’hant, ouzhpenn da-se ‘oa bet fall an amzer. Pa oa erru poent ober ar bilañs o doa divizet izili ar burev kuitaat ar gevredigezh ha savet ‘oa bet ganeomp ur strolladig evit adsevel ur raktres nevez hag a c’hellfe saveteiñ ar festival. Goude ‘oa deuet poent an emvod-meur ha dav ‘oa bet deomp lakaat unan e penn ar stal… Setu penaos eo c’hoarvezet an traoù, ne oa nag ur pal nag un dra raktreset.\nPetra zo d’ober er post-se ?\nUr post labourus a-hed ar bloaz eo. A bep seurt a vez d’ober ha dreist-holl bezañ sur e vez graet pep tra gant an holl dud e-karg. Ur bern strolladoù-labour a vez er gevredigezh, gant tud e penn, ha dav eo gwiriekaat e ya mat ganto pep tra. Pa vez kudenn pe gudenn eo dav dirouestlañ anezhi. Ma vez prientet mat pep tra e rank bezañ sioulik ar festival evit ar prezidant, ma vez prientet fall avat, aze e vez start an traoù.\nPerak eo troet kement-se war ar brezhoneg ha sevenadur Breizh ?\nE 1987 eo bet savet ar Festival gant ur strollad tud bet er Bleun-Brug, c’hoant ganto kenderc’hel gant ar memes spered. C’hoant o doa kaout ur festival e-lec’h ma vez roet plas d’ar yezh, ha da arzourien ar vro a glask lakaat an traoù da vont war-raok.\nAbaoe eo chomet ganeomp ar spered-se. Kinnig abadennoù e brezhoneg, pe war danvez Breizh, krouidigezhioù, strolladoù nevez-savet a vez bep bloaz ingal abaoe ar bloavezh kentañ.\nA-bouez eo deoc’h bezañ etre div vro, Bro-Leon ha Bro-Gerne, etre sevenadurioù disheñvel ?\nLanderne a zo e Leon hag e Kerne. Ar festival ivez, hervez an ezhommoù ez eo bet aozet an abadennoù pe e Leon pe e Kerne. Abaoe un toullad bloavezhioù avat e vezomp kentoc’h e Bro-Leon, war ar c’haeoù.\nDifenn a reomp kalzik identelezh Bro-Leon gant dilennadeg Rouanez Festival Bro-Leon, gant kenstrivadegoù sonerien daou-ha-daou, gant kenstrivadegoù Dañs Kef pe Gavotenn Goueled-Leon pe c’hoazh ar c’hoñkour daouad libr. Hemañ avat a zo ivez digor da vuzik Plougastell ha da hini Kernevodez e Bro-Gerne, ur vro dispriziet a-walc’h met unaan a zeu en-dro diouzh ar c’hiz. Gellout a reomp neuze lavaret emaomp gant un troad e Leon hag un all e Kerne, met kentoc’h troet war Bro-Leon avat.\nAlies e kaver tud war an oad e seurt postoù, perak unan yaouank ha petra a zegas ?\nKavet ‘vez prezidanted yaouank a-walc’h e gouelioù hag e aozadurioù all ! Din-me, bezañ e penn un aozadur evel Kann al Loar – Festival Bro-Leon n’eo ket afer bezañ yaouank pe gozh, paotr pe blac’h, Leonad pe Gernevad met kentoc’h un afer a c’hoant. N’omp ket un embregerezh. A-youl vat on, evel tud ar skipailh. Dav deomp kavout da bep hini ar plas a zerefe ar gwellañ dezhañ.\nAr re gozh a zegas o skiant-prenet, amzer o deus ivez. Ar re yaouank a zegas ar youl, mennozhioù nevez, hag an amzer evit ar re o deus…\nE derou an hañv e vez dalc’het ar gouel, pa ne vez ket an holl douristed er vro. Ur gudenn eo ?\nUr choaz eo bet lakaat ar gouel e penn-kentañ an hañv. Fellout a ra deomp bezañ AR gouel a zigor an hañv. Evel-just e vefe kalz muioc’h a douristed un tamm diwezhatoc’h, met beuzet e vefemp ivez gant gouelioù all rak stank-tre eo ar c’hinnigoù goude-se.\nPenaos e welit dazont Kann al Loar, 30 vloaz goude ma vefe bet loc’het ganti ?\nEvel ger-stur Landerne eo, Dalc’h mat – Dalc’h Soñj. Derc’hel a reomp da vont gant an hent boulc’het 30 vloaz zo, ha pa glasker plantañ taolioù fall deomp. Derc’hel a reomp ivez soñj eus ar re o deus sikouret ac’hanomp hag ar re hon eus sikouret ivez, un toullad arzourien vrudet bremañ e-mesk ar re-se.\nEvit an dazont avat e vo evel ma rank bezañ, n’omp kazimant nemet tud a-youl vat ha ma vezomp laosket da genderc’hel e vo c’hoazh deus Kann al Loar warc’hoazh. Ma vezomp lakaet re ziaes ne vo ket ken, evel-se emañ an traoù hiriv an deiz e Breizh. Evel evit kalz traoù all eo ur stourm evit dont a-benn da sevel gouelioù hag e-touez an abegoù ez eus an nebeud a vediaoù a ra plas d’an arzourien a vez kinniget ganeomp.\nAl livioù a ya daou-ha-daou alies evidon. Neuze e vefe da gentañ gwenn-ha-du… Met n’int ket livioù sañset, neuze e vefe livioù Landerne, e ardamezouriezh e vefe lavaret glazur (glaz) hag aour (melen kwa). Al livioù a vez gwisket ganeomp war jiletenn ha gouriz Bagad Bro Landerne int.Ma vefe ul liv hepken e vefe ar ruz evel liv roched skipailh rugbi Bro-Gembre !\nPeseurt lec’h ho pije c’hoant da reiñ da anavezout d’ar re all ?\nPont Landerne, lec’h buhezekañ Landerne emichañs. Un ijinadenn deus ar re c’haerañ eo al lec’h-se !\nAr re a bedomp bep bloaz e Kann al Loar, setu pal ar gouel. Kalz anezho a vez bihan o brud met bras o c’halite. Goude un nebeud bloavezhioù e vez kinniget gant mignoned pediñ arzour-mañ-arzour ha ni da lavaret dezho int bet pedet dija daou pe dri bloaz zo dija…\nPeseurt sonerezh a blij deoc’h ?\nA bep seurt, traoù a Vreizh evel-just, met ivez strolladoù a Vro-Gebek pe eus kreiz-Frañs. Sonerezh hengounel a-vremañ, sonerezh festoù-noz, met ivez traoù diroll. Selaou a ran kalz ar pezh a ra ar bagadoù e rummad kentañ, war internet.\nPeseurt bro ho pije c’hoant da weladenniñ ?\nBro-Island evit gwelet penaos e c’hell treiñ an traoù war un enezenn ken bihan. An tisavouriezh, ar sportoù hengounel, ar menezioù-tan evel an Eyjafjallajökull, pe c’hoazh ar boued !\nAr youl da sevel traoù evit an dud. Pa weler ar startijenn a vez lakaet gant politikourien evit distrujañ traoù pe evit lorc’henniñ war ar pezh o deus graet, e kavan brav gwelet lod a-wechoù ganto ar c’hoant da glask sevel traoù evit mad an holl.\nHopala, er gêr e vezan alies o keginañ, laoskel a ran ar gwastilli hag an tartezennoù d’ar re all. Ar c’houskous a blij din fardañ, hini va mamm eo an hini gwellañ evel-just. Un deiz bennak e vo dav din ober Kig-ha-Fars ivez, ne dle ket bezañ gwall zisheñvel, hini va zad eo an hini gwellañ an taol-mañ.\nPaotr an tan ! ‘Gav din e vefe bet ur vuhez all da vat evidon, met pa oan yaouank e oan tik gant an otoioù ruz, pignat ouzh skeul kreizenn ar bomperien, mont da atersiñ anezho. Marteze ‘m eus cheñchet mennozh goude bezañ bet oc’h añduriñ sellet ouzh kasedig VHS Sam Tân kinniget gant Mari Gwylim e kembraeg penn-da-benn. Bemdez goude fin ar skol e oa ret sellet an tresadennoù-bev gant va breur, betek re e oa bet sellet ganeomp, ‘gav din.\nEn un doare negativel e lavarfen dirak sotoni Trump, hag ivez an dud a vez atav o prenañ traoù didalvez (diouzh ar Sul e stalioù divent evel-just).\nEn un doare pozitivel e lavarfen gant an dud a lak an traoù da vont war-raok atav, memes pa vez diaes spontus evito, divroidi, tud ampechet, stourmerien, tud kalonek a vez kavet war an tamm douar patatez-mañ, memestra !\nMat ha buan n’int ket unan. Implijet ‘vez forzhik ganin er skol met talvezout a ra kalz en diavaez ivez !\nC’hoant ho pije da gas ul lizher klemm d’un den resis. Da biv e kasfec’h anezhañ ha perak ‘ta ?\nD’ar bolitikourien vrein a lak o buhez hag o brud da dremen a-raok mad an holl.\nBevañ asambles daoust d’ar feulster a vez tro-dro deomp. N’eo ket un dra aes met kalz aesoc’h e vefe an traoù evit an holl hep feulster. A-bouez eo diskouez d’ar vugale eo ret bezañ digor war ar re all.\nPetra a zo, er bed tro-dro deoc’h, ha ne gomprenit ket hag ho pije c’hoant e vefe displeget deoc’h ?\nAn abadennoù tele brein a vez war chadennoù brein, ha perak n’omp ket gouest da gaout un tele e yezh ar vro evel e Bro-Gembre.\nLabouret ho peus kalet e-pad ar bloavezh evit prientiñ Kann al Loar – Festival Bro-Leon gant ur skipailh beuz, ha prest e vezo pep tra evit digoradur diouzh an 13 a viz Gouere ?


Pok kloz - Wikipedia\nPok kloz d'ar gouzoug.\nTri fok kloz d'ur gouzoug.\nUr pok kloz zo ur pok graet gant un den war groc'hen un den all hag a chom ur merk ruz war e lerc'h e-pad meur a zevezh. Gant an divweuz e vez graet ar pokoù-se, met tud zo a ra ivez gant o dent. Peurvuiañ e vezont graet d'ar gouzoug.\nA-wechoù e vez ret kuzhat ar pokoù kloz, ouzh tad pe mamm, pe ouzh pried, ha ne vez ket aes atav. Gant ul loa bet lakaet er yenerez pe er skornerez e c'haller klask diverkañ ar pokoù kloz ma vezont bet graet en dek munut tremenet.\nAdtapet diwar « https://br.wikipedia.org/w/index.php?title=Pok_kloz&oldid=1469613 »\nKemmoù diwezhañ degaset d'ar bajenn-mañ d'an 4 Ebr 2013, da 17:59.


Pajenn:Herri - Skrituriou sakr - Exod, 1861.djvu/15 - Wikimammenn\nPajenn:Herri - Skrituriou sakr - Exod, 1861.djvu/15\n℣ 2. Moïzes a vele ann tan er voden hag ar voden na zeve ket. Ar veledighez vraz-se, hervez ann tadou santel, a verke kalz a draou. Da ghenta, skeudenni a rea ar stad emedo neuze pobl Doue, hag a dlie padout bete fin ar bed, ato e kreiz ann drubuill hag ar boan, hep beza morse dismantret. D’ann eil, e verke e vije bepred lezen Doue dirag he zaoulagad evel eur sklerijenn gaer, hep tomma he galoun nag he c’hounit da Zoue evit mad. Bez’ez oa c’hoaz eur skeud euz ann tan a ziskennaz var ann ebestel da zeiz ar Pantekost, ha na reaz drouk ebed d’ezho, mes peur-netaat ar pez a oa c’hoaz enn-ho a c’houander hag a fillidighez, hag ho c’harga euz a zonezonou ar Speret Santel. Er voden-ze, eme c’hoaz hor Mamm Zantel ann iliz, ec’h anavezomp ar Verc’hez-Gloriuz-Vari, bepred Guerc’hez, ha dinam e kreiz eur bed goloet a bec’hejou.\n℣ 8. Hag he gaz enn eur vro e red enn-hi al leaz hag ar mel. — Houn-nez a ioa eur fesoun da gomz evit diskouez founder ha pinvidighez ar vro a bromete Doue d’he bobl. Ann douar prometet a oa neuze frouezusoc’h eghet ne d-eo hirio ; millighet eo bet divezatoc’h. Mes ann douar santel se a oa eur skeud euz ar vro binvidik a bromet Doue d’he zervicherien vad, e peleac’h e leunio ann eneou gant madou braz he di, hag e lakai da redek var-n-ezho eur ster a zudiou.\n℣ 14. Bez’ez ounn ann hini ez oun. — Hen-nez eo hano braz ann Aotrou-Doue, hag a verk he eternité, eme ann Tadou. Ann eternite n’e deuz na koumansamant na fin. Ann hini a zo. — Piou a hell kemerout ann hano-ze nag enn env nag enn douar, nemet Doue ? Ann traou holl a zo bet krouet, ha na badont ket ato, da vihana na choumont ket er memes stad. Ann elez ho-unan hag eneou ann dud ho deuz chenchet stad, Doue hepken a zo bepred ar memes tra, hag he vloasiou na finvezint biken.\n℣ 22. Hag e tibourc’hot ann Ejipt. — Doue a ra justis abred pe zivezad ; ann Ejipsianed a oa deuet pinvidik gant\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/15&oldid=114942 »\nKemmoù diwezhañ degaset d'ar bajenn-mañ d'an 4 Ebr 2018, da 16:54.


Pajenn:Cadiou - La Harpe de Merlin.djvu/78 - Wikimammenn\nPajenn:Cadiou - La Harpe de Merlin.djvu/78\nMark drouk braz ennan\nTe c’ha da c’houzanv maro eun den disprijet (d’ar gouardou) Savit har peul-kroug.\nNouela ha nem dibrad kazi simplet\nPardounit dezan, va zad, neo ket koupabl. Kredit ac’hanoun, trec’het eo gant n’ouzon ket pe sort sorcerez mez ha gredan beza spountuz. N’her c’hondaonit ket, her c’harout ha ran gouzout ha rit, hag hen ivez am c’har.\nBrann anter varo\nO, muia karet, ra viot biniguet deuz ho komzou tener, mez ho tad hen deuz rezoun : meritout ha ran ar maro evit beza spountet ha drouk-livet ho trem dudiuz. Va rimou oan douguet d’ho lavaret n’ouzon ket gand pe seurt drouk-speret.\n(Sklepel ra an delen hag he zor)\nMe ne bardounan ket : mont raktal da glask ar medisin d’ar guer dosta gant ar marc’h buanna.\nDoue galloudek. Itroun Varia, sent enoruz, sikourit anezi ! Sethu hi ho vont da vervel.\nNouela muioc’h-mui dinerz, ha denn Brann varzu enni\nO karout ha ran ; ar maro ha ya d’hon unani. Va zad, selaouit va c’hoant diveza arok mervel. Deut aman ha biniguit pried ho merc’h.\nMark tenval he benn\nNe bardounan ket.\nAdtapet diwar « https://br.wikisource.org/w/index.php?title=Pajenn:Cadiou_-_La_Harpe_de_Merlin.djvu/78&oldid=96182 »\nKemmoù diwezhañ degaset d'ar bajenn-mañ d'an 26 Du 2016, da 20:03.


Stymfalos - Wikipedia\nUr pennad all zo diwar-benn kêr Stymfalos.\nStymfalos (Στύμφαλος e gregach) a oa mab da Elatos ha da Laodike, a oa merc'h da Kinyras, roue Kiprenez. Roue e oa en Arkadia, ha ren a reas war kêr Stymfalos ha lenn Stymfalia, ma voe lazhet an evned debrerien-tud gant Herakles.\nUr verc'h en doe, Parthenope, a embaras gant an haroz Herakles hag he doe ur mab digantañ, a voe anvet Everes.\nHervez ur vojenn arall e oa tad d'ar Stimfalezed a voe lazhet gwitibunan gant Herakles.\nEñ bepred a voe lazhet gant Pelops, mab da d-Tantalos, roue Frygia, a felle dezhañ aloubiñ Peloponnesos. Pedet e voe gant Pelops d'ur banvez, hag an treitour a zispennas e gorf hag a daolas an izili a-skign hag a-stlabez.\nStymfalos, mab da LykaonAozañ\nUn den all a voe anvet Stymfalos, ur mab da Lykaon, roue Arkadia, a voe troet e bleiz gant Zeus evel kastiz rak aberzhiñ tud a rae.\nAdtapet diwar « https://br.wikipedia.org/w/index.php?title=Stymfalos&oldid=1762948 »\nDernière modification le 13 Eos 2017, à 15:43\nKemmoù diwezhañ degaset d'ar bajenn-mañ d'an 13 Eos 2017, da 15:43.


Région_Bretagne - Terkañ an tiriad\nSkignañ an deknologiezh niverel zo unan eus ar palioù pennañ e rannvro Breizh rak klokaat a ra an danframmoù treuzdougen dre hent-houarn, dre hent ha dre nijerezioù. E Breizh ez istimer e vo postet war-dro 2 viliard a euroioù e-pad 15 vloaz evit staliañ ur rouedad wienn optikel badus. Sevel ar rouedad publik-se, a zo d’ar strollegezhioù, a roio tro da dizhout war-dro 1 milion a diegezhioù, embregerezhioù ha servijoù publik, bezet 100 % eus ar rannvro ac’hann da 2030 (95% anezho e 2023).\nUr rouedad publik rannvroel\nGant prantad 2 ar raktres (tachenn diskuliet d’ar Gwener 16 a viz Meurzh) e rakweler staliañ 400 000 lugell nevez etre 2019 ha 2023, bezet hanter vuioc’h eget an niver a lugelloù a oa bet staliet er prantad 1 a-fet kenstagañ ouzh ar wienn optikel 240 000 tiegezh ac’hann da 2019. Ur c’hendiviz bras a oa bet e 2017 er pevar departamant eus rannvro Breizh gant an 59 a ziazezadurioù publik a genlabour etrekumunel (DPKE) evit termenañ an toleadoù ma vo staliet ar wienn optikel da gentañ penn er prantad 2 ha gwarantiñ un dasparzh kempouezet, a glot gant palioù an diorren ha gant terkañ an tiriadoù. Ur c’hendiviza vo gant an embregerezhioù e 2018 evit gallout kregiñ ganti e 2019. Goude ar prantad-se, e 2023, e c’hallfe 95 % eus ar Bretonezed hag ar Vretoned kaout digor d’ar Genrouedad gant ur c’has ouzhpenn 8Mb/s. Prometet o deus an DPKE dija lakaat 178 milion a euroioù evit al labourioù-se. Ar Rannvro hag an Departamantoù zo kevelerien war dachenn an arc’hant evit Breizh Kas Uhel-kenañ, kenkoulz hag ar Stad pe Unaniezh Europa.\nAr c’has uhel-kenañ e Breizh a-benn 2030\n100 % eus rannvro Breizh a vo kevreet ouzh ar wienn optikel (90% dre ar rouedad publik)\n1 milion a diegezhioù, embregerezhioù ha servijoù publik kevreet ouzh ar c’has uhel-kenañ\n70 000 km a wienn optikel staliet er rannvro\n300 implij krouet bep bloaz\nStaliañ buanoc’h-buanañ adalek 2019\nGant al lodenn gentañ eus ar raktres, betek 2019, e vo staliet ar wienn optikel evit 240 milion a diegezhioù, embregerezhioù ha servijoù publik hag a vo kevreet ouzh ar c’has uhel-kenañ. An dra-se a vo graet e 13 kêr etre (An Alre, Karaez-Plougêr, Kastellin, Dinan, Dinarzh, Lambal, Landerne, Loudieg, Pempoull, Ploermael, Pondi, Kemperle ha Redon) ha kemend-all a lugelloù a vo war ar maez.\nEn deiz hiziv ez eus bet staliet 70 000 lugell e 4 c’hêr etre hag e 32 dakad war ar maez hag e-se o deus gallet ouzhpenn 100 000 tiegezh kevreañ ouzh ar c’has uhel-kenañ en 18 miz diwezhañ. Bremañ emeur o staliañ 170 000 lugell e 9 c’hêr etre ha kemend-all a linennoù e 90 takad war ar maez.\nPrantadoù evit staliañ ar wienn optikel evit kevreañ ouzh ar C’has Uhel-kenañ\nAlc’hwez : takadoù prantad 1 e roz, takad prantad 2 e gwer, takad prantad 3 e glas-sklaer\nKartenn etreoberiat da daolenniñ staliañ ar wienn optikel e Breizh (enlinenn a-benn nebeut)\nPublié le Friday, March 16, 2018


E-pad ar brezel Rusian-Svedat, 1656-1658, nerzhioù lu Rusia o devoa aloubet kreñvlec'hioù Dünaburg ha Kokenhusen e kornôg Daugava. An hini koshañ a voe advadeziet Borisoglebsk hag an hini all Tsarevich-Dmitriyev. Ur boyar anvet Afanasy Ordin-Nashchokin a gavas un arsenailh e kreñvlec'h Tsarevich-Dmitriev ha kerkent e krogas da sevel bigi evit bageal war ar Mor Baltek. E 1661, Rusia en devoa kollet an tiriadoù-se ha reoù all dre feur-emglev Cardis. Rusia a oa savet a-du gant rentañ an holl tiriadoù svedat aloubet, distrujet e voe an holl bigi savet e Tsarevich-Dmitriev.\nAdtapet diwar « https://br.wikipedia.org/w/index.php?title=Morlu_Impalaeriezh_Rusia&oldid=1994913 »\nKemmoù diwezhañ degaset d'ar bajenn-mañ d'an 23 Mae 2022, da 10:52.


Pezhioù-c’hoari da selaou - C’hoariva\nDegemer al lec’hienn > Kreizenn dafar > Da welout ha da glevout... > Traoù da glevout > Pezhioù-c’hoari da selaou\nPezhioù-c’hoari da selaou\nSelaouit istorioù e brezhoneg : n’eo ket fall ma emaoc’h o keginañ pe o plegañ lien pe o vezañ trankilig er gêr staliet mat en ho kador-vrec’h muiañ karet...\nDistro - ur pezh-c’hoari evit ar skingomz\nSed-amañ ur pezh-c’hoari savet evit ar radio. "Distro" zo bet troet diwar ur pezh-c’hoari gant an iwerzhonad Gerry Mac Donnell. C’hoariet eo gant Yann-Edern Jourdan ha Bob Simon. Skignet eo bet war radio an Aodoù d’ar 05 a viz C’hwevrer 2013 gant ar c’hazetener Kristian Braz.\nKamm ki pa gar gant strollad Plougin\nKamm ki pa gar zo diwar Le Malade Imaginaire gant Molière. Ar pezh zo bet lakaet en ur brezhoneg yac’h hag aes gant Goulc’han Kervella ha leurennet gantañ. C’hoariet e oa bet e-kerzh Festival Teatr Brezhonek 2012 e Sal ar Roudour e Sant-Martin-war-ar-Maez (29) hag enrollet gant Kristian Braz eus Radio an Aodoù. Lien vers le fichier audio.\nBouzar pe vut gant Strollad Landi\nUr pezh-c’hoari skrivet gant Per-Jakez Heliaz ha c’hoariet gant strollad Landi evit Festival Teatr Brezhonek 2012 e Sal ar Roudour e Sant-Martin-war-ar-Maez. Enrollet eo bet gant Kristian Braz eus Radio an Aodoù. Lien vers le fichier audio\nPezhioù-C’hoari evit ar vugale


Komite lennerien e brezhoneg - Ti ar Vro Bro Gwened\nBuhez Ti ar Vro\nKizidikaat er skolioù\nDeuit ganeomp !\nSkolioù – Magourioù\nAr Brezhoneg e Bro Gwened\nBloaziadur an dafar\nDegemer » Komite lennerien e brezhoneg\nKomite lennerien e brezhoneg\nESKEMMOMP HOL LENNADENNOÙ E BREZHONEG !\nEvit reiñ he flas d’al lennegezh brezhonek, e kinnig deoc’h Mor Bihan Gwened Tolpad (GMVA), a-gevret gant Ti ar Vro Bro Gwened, kemer perzh e Komite al Lennerien Brezhoneger a zo bet lañset er bloaz-mañ.\nUR C’HOMITE LENNERIEN, PERAK ’TA ?\nEn he folitikerezh evit souten yezhoù Breizh, e fell da GMVA harpañ an dud hag aesaat dezho tostaat d’al lennegezh brezhonek. D’ober se, he rank en em harpañ war an aozadurioù eus ar c’hornad-bro o deus da welet gant yezhoù Breizh.\nUn digarez eo :\n– D’ar skrivangner.ez.ien.ed da vezañ anavezet er mediaouegoù keveler, er skolioù, en atalierioù skrivañ pe en atalieroù ar yezh.\n– Da aktourien al lennegezh foran, da veizañ gwelloc’h ezhommoù, c’hoantoù, mennadurioù ar vrezhonegerien.\n– D’ar skolidi, da lakaat o zeskamant da dalvezout, da reiñ da anavezout ar pezh a blij dezho, hag evit “ar re vihan” : da zeskiñ digant deskidi “brasoc’h”.\n– D’an holl : da ziskouez eo bev hor yezh hag e rank bezhañ aes diraez anezhi.\nWar un dro ez eo digor ar c’homite d’ar vugale kement ha d’an dud gour. En ur mod all e kemero perzh an atalierioù kevredigezhel evit deskiñ brezhoneg.\nEn ho skol, e kinnigomp deoc’h lakaat hoc’h anv er c’homite lennerien-se. Un digarez e vo da lakaat ar skolidi da gomz war o lennadurioù, ur wech bep trimiziad. Eeun eo ar raktres kement ha digor.\nKlasoù : Kelc’hiad 1,2 ha 3. Skolajidi\nPenaos e tremen an traoù ?\nPep trimiziad (sizhun 47, 08 ha 21), e kinnig deomp ho skolidi ul levr ez int bet plijet gantañ. Bez e c’hell bezañ ul lennadenn-glas e-barzh ar programm, un dibab hiniennel maz eo bet lennet al levr er gêr. Ur vandenn-treset, ur manga, ur romant, pe ur grouidigezh, e c’hell bezañ.\nKinnig a ra ar c’hlas :\n– Un destenn 250 gêr o kinnig an oberenn : skrivet gant ar skolidi.\n– Ur skeudennig eus al levr pe ur poltred eus ar skivangner.ez : Un digarez mat da vont e darempred gantañ / ganti ?\n– Ur c’hinnig enrollet pe gweloc’h c’hoazh, ur video : displeget e vez o dibab gant ar skolidi : perak al levr-se, gant petra int bet plijet, perak … Deoc’h c’hwi da sterniañ an diviz.\nAn elfennoù-se a vo lakaet enlinenn war bajenn « Bretagne et patrimoines, Glad ha sevenadurioù » eus Mor Bihan Gwened Tolpad. Pediñ a reomp ac’hanoc’h da daoler ur sell war pajenn vulgarizañ danvez Breizh.\nEVIT EN EM ENSKRIVAÑ\nAgathe LOUIS – 06 21 90 25 52 – a.louis@gmvagglo.bzh\nKasit deomp en dro ar follenn kenstag anvet « Strollad Lennerien » a-benn ar Gwener 11 a viz Even. Un destenni-kadarnaat a gasimp deoc’h hag e respontimp d’ho koulennoù.\nPellgargañ ar follenn-nij : ici\nPrevWar-gilNULLET : D’ar Sadorn 22 a viz Mae : Diskouezadeg “Deomp d’ar Park !”\nWar-lerc'hGwellait hor brezhoneg gant Kamp-hañv KEAV 2021 !Next\nMont da dout ar c'heleier\nFellout a ra deoc'h gouzout petra a c'hoarvezh e Ti ar Vro Bro Gwened ?\nSkrivit ho chomlec’h postel amañ evit reseviñ lizher-kelaouiñ Ti ar Vro Bro Gwened !\nPgz. : 09 72 61 16 89\nPostel : contact@tiarvro-bro-gwened.bzh\nKavit ac'hanomp war


Kevredigezh Kembre-Breizh: Raktres evit ar c'hembraeg e Patagonia\nRaktres evit ar c'hembraeg e Patagonia\nA-benn reiñ muioc'h a dro da Batagonaiz e bro Chubut komz kembraeg e vo lañset ur raktres tri bloavezh nevez eno.\n'Liammoù istorel ha sevenadurel kreñv zo etre Chubut ha Kembre,' eme Alun Ffred Jones, Ministr ar Glad e gouarnamant Bodadeg Vroadel Kembre. Roet e vo £162,000 d'ar raktres, neuze, £21,000 muioc'h eget na oa bet roet evit an tri bloavezh tremenet.\nAdalek 1997 ez eo bet gouarnamant Kembre o skorañ ar c'hembraeg e trevadenn gozh ar vro e kreisteiz Amerika. Paeet e vez 1. da gelennerien mont da Batagonia a-benn skoazellañ el lec'hioù ma c'haller kaout un efed gwirion, 2. evit stummañ kelennerien eus ar vro, 3. evit lañsañ oberiantizoù ha derc'hel stajoù ha klasoù kembraeg.\nKuzul Breizh-Veur eo a ren ar raktres a-berzh gouarnamant Kembre, ha kenlabourat a reer gant Kevredigezh Kembre-Arc'hantina (Cymdeithas Cymru-Ariannin) ha gant Kreizenn Deskadurezh evit an Oadourien - Kerdiz ha Bro Morgannwg - e Skol-Veur Kerdiz.\ntagioù deskadurezh, Patagonia, politikerezh ar yezh


Panell bruderezh evit ar gazetenn Volkischer Beobachter\nVölkischer Beobachter (an evezhier poblek) a oa ur gazetenn alaman eus an tu dehou pellañ, bet embannet etre 1919 ha 1945.\nEr penn-kentañ e oa anvet Münchener Beobachter, hag e teuas da vezañ Völkischer Beobachter e 1919.\nAdprenet e voe gant NSDAP e miz Kerzu 1920 pa oa o vont d'ar strad abalamour da ziaesterioù argant. Dietrich Eckart a voe lakaet da bennskrivagner. Adolf Hitler a lakaas anezhi da vezañ kazetenn ofisiel ar strollad nazi, hag e voe lakaet Alfred Rosenberg da bennskrivagner e 1923. Ma oa gwerzhet tro 8 000 skouerenn pa voe krouet ar gazetenn e voe gwerzhet 25 000 skouerenn en diskar-amzer 1923 (pa voe aloubet ar Ruhr), ouzhpenn 120 000 e 1931 ha betek 1 milion 700 000 a skouerennoù e 1944.\nBruderezh er gazetenn Völkischer Beobachter evit Mein Kampf d'an 31 a viz Genver 1933\nUr gazetenn sizhuniek e oa da gentañ. Adalek an 8 a viz C'hwevrer 1923 e teuas da vezañ ur pemdezieg. Goude "putsch an davarn" (8 a viz Du 1923), ne voe ket mui embannet betek ar 26 a viz C'hwevrer 1925. An embann a chomas a-sav da vat e dibenn miz Ebrel 1945, un nebeud deizoù a-raok kodianidigezh an Trede Reich.\nAdtapet diwar « https://br.wikipedia.org/w/index.php?title=Völkischer_Beobachter&oldid=1948957 »\nKemmoù diwezhañ degaset d'ar bajenn-mañ d'an 15 C'hwe 2022, da 06:56.


Pajenn:Perrot - Bue ar Zent.djvu/243 - Wikimammenn\nPajenn:Perrot - Bue ar Zent.djvu/243\nHug a deuas er bed en Kastel-Neve Iser, diou leo diouz Valans, er bla 1053. Ober a reas e studi gant enor en Valans, da gentan, hag en Pariz goude. Eskob Valans, oc’h anaout e dalvoudegez, e hanvas da chaloni eus e iliz-veur, ha da varo eskob Grenobl (1080), daoust ma n’en devoa nemet seiz vla warn-ugent, e oe kavet mat da gemer e blas. Gregor VII, e-unan, e zakras eskob.\nDigoueet en e eskopti, Hug a gavas dre-oll ar freuz hag an dismantr. E veleien a oa hep santelez ; e gristenien, hep anaoudegez eus ar pez a zo red da gredi ha d’ober evit bezan salvet. An droug-ze a oa deut dre m’o devoa tudjentil vras ar vro laket o c’hraban war an Iliz, ha ma werzent ar c’hargou enni d’ar re a lake ar muian enne.\nGoude bezan labouret epad daou vla, o welet ne wellae netra endro d’ezan, e kollas kalon hag en em dennas en eur manati eus a Urz sant Beneat. Pa glevas Gregor VII ar pez en devoa grêt, e roas urz d’ezan da zizrei raktal d’e eskopti. Senti a reas ; eur bla oa bet er-mêz eus e eskopti, mes ar bla retred-ze an evoa kalonekaet ha santelaet anezan.\nTri bla goude, en devoe eun hunvre burzudus. Kaout a rê d’ezan gwelet an Otrou Doue o sevel eun ti d’ezan e-unan, en eul lec’h goue ha distro, ha seiz stereden o tiskouez an hent da vont d’e gaout. Prest goude, e welas seiz den, sant Bruno hag e vignoned, o tont davetan da c’houlenn eur plas da zevel eur manati. Hug a anavezas e\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/243&oldid=140494 »


Thursday 20 June 2013 - 8:29:36 AM\nBuhez an Dud\nAmerika ar Su\nAostralia Mor Habask\nDegemer\tOberiadenn Serval e Bro Mali Aziliz Gwegen\nMerc'her 15 a viz Mae 2013 - 9:53:53 Enderv\nD’an 11 a viz Genver 2013 ez eas an istor war vuanaat. François Hollande a respontas da c'halvadenn prezidant Mali, Dioncounda Traoré, evit ma teufe Bro-C’hall da sikour anezho. An oberiadenn c'hall a zo gwelet mat gant ar c’hazetennoù afrikan. Kevarc’hiñ a reont ar C'hallaoued o lesanviñ anezho ‘’salverien Bro-Vali‘’.\nMartin Richard, 8 vloaz ha haroz\nMerc'her 17 a viz Ebrel 2013 - 3:29:11 Enderv\nGoude tarzhadennoù dilun diwezhañ (15 aviz Ebrel 2013) e Boston e teu bremañ war wel skeudennoù tud hag a zo marvet evel harozed. An itron Richard, gloazet fall en he fenn, hag he merc'h, kollet ganti un ezel, o deus kollet o mab ha breur bihan Martin Richard ivez, marvet d'an oad a eizh vloaz diwar ar vombezenn. Setu ur skeudenn anezhañ o terc'hel un daolenn graet gantañ etre e zaouarn, e-lec'h ma c'houlenn ar peoc'h dre ar Bed.\n25 den lazhet, 120 prizoniad dieubet e Nijeria\nLun 25 a viz Meurzh 2013 - 5:07:29 Enderv\nPunchng.com. Meurzh 25, 2013. Tud armet o deus lazhet 25 den ha dieubet 120 prizoniad en Adamawa. Meur a daol start a zo bet abaoe ur pennadig a-hed da vevenn Nijeria ha Kameroun. Peder zagadenn a zo bet e Ganye e Stad Adamawa digwener. tennet zo bet war un ostaleri, un ti-bank, ur gward toull-bac'h hag ouzhpenn war un toull-bac'h ha lazhet pemp den warn-ugent. Douetañs zo ez eo ar strollad emsavet Boko Haram o defe graet an taolioù-se.\nReuz en Amazonia gant ar Gayapoed\nMeurzh 12 a viz Meurzh 2013 - 7:38:31 Enderv\nE-kreiz forest Amazonia e Brazil e vev meuriad ar Gayapoed. Gouarnamant Brazil en deus roet e asant evit ma vefe savet an trede kreizenn hidrotredanek vrasañ er bed.\nHitler ha Frankenstein en India ?\nBrendan Le Roux\nMeurzh 12 a viz Meurzh 2013 - 7:25:51 Enderv\nDaou zen anvet Adolf Hitler ha Frankenstein o deus lakaet o anv en ul listenn 345 danvez-dilennidi evit bezañ dilennet en ur c’horn-bro eus India. N’eo ket ur farsadenn. Kerent ar vugale-mañ o deus choazet an anvioù-mañ hep gouzout dezho e oa anvioù tud hag a oa brudet e Europa hag er bed a-bezh.\nMali, ar pobloù hag ar yezhoù ?\nMerc'her 27 a viz C'hwrever 2013 - 10:33:06 Enderv\nEvit an deizioù e klever komz kalz eus Mali. Brezel zo eno, brezel gant an alouberien, paotred Al Kaida hag o mignoned deuet ar bras anezhe eus ar broioù all tro-war-dro hag arme ar Frañs bet pedet gant gouarnamant ar C’hreisteiz da stourm ouzh preizherien an Hanternoz. Dindan ar reuz emañ ar bobl. Ar pobloù bihan, ha bez’ ec’h int niverus e Mali, a vez ankouaet en afer-se.\nStadoù Unanet Amerika, goude Sandy.\nMerc'her 06 a viz C'hwrever 2013 - 10:03:54 Enderv\nD'ar 27 a viz Here 2012 e oa tremenet ar gorventenn Sandy e-kichen New-York. Sandy eo an 10vet kelc'hwidenn drovanel o tont da vezañ ur gorventenn e-kerzh ar bloavezh 2012. Lazhet he defe da nebeutañ 210 den ha 15 all aet diwar wel en holl, 131 marv e SUA tra ken, ha 52,5 miliard dollar a freuz. Troc'het e oa bet an tredan e-pad devezhioù a-bezh e milionoù a diegezhioù, sarret an aerborzhioù ha nullet ar c'hirri-nij.\nDaou vloaz goude Fukushima, un dañjer evit ar yec’hed ?\nCléo Le Coz Seite\nMeurzh 29 a viz Genver 2013 - 9:59:54 Enderv\nE penn kentañ 2011 o deus klevet an holl komz eus ar gwallzarvoud nukleel e Bro-Japan, met daou vloaz goude, memes ma ne vez ket komzet kement eus ar sujed-mañ hiziv, e kendalc’h efedoù ar gwallzarvoud c’hoazh. Kregiñ a ra gant kontammadur an dour hag an aer hag a skuilh ar c'hontammerezh war an douaroù, douaroù hag a vez implijet evit al labourioù douar, e-giz-se e vez kontammet mab den.\nSandy : Ur gorventenn hag a gousto ker–ruz da SUA\nLun 26 a viz Du 2012 - 2:23:38 Enderv\nEn holl he deus rediet ar gorventenn Sandy tost da 8 milion a dud da chom hep tredan ha war-dro ur milion a dud rediet da guitaat o bro… Deiz war-lerc’h ar gorventenn e oa c’hoazh leun a veuzadegoù hag a droc’hioù tredan e gwalarn ar Stadoù Unanet. Hervez ar sifroù zo marvet 40 den en holl gant ar gorventenn, en o zouez 25 den e stad New York. Marvet e oa dija 67 den pa oa tremenet Sandy dre mor ar C’haraib. Ar barr-amzer-se a c’hellfe koustañ tost da 20 miliard dollar !\nDisoc'hoù an niveradeg 2011 Statistiques Canada\nMerc'her 31 a viz Here 2012 - 11:47:16 Beure\nTamm-ha-tamm ez a niver ar c'hallegerien war zigresk e Bro-Gebek ha war enezenn Montréal dreist-holl. Ar galleg a zo yezh vamm 78,9% an dud e Kebek, ha 48,7% e Montréal hepken. Digresk hollek ar galleg (-2%) a vez stadet a c'hell bezañ displeget dre benn ur c'houlennaoueg verroc'h ha ne vez ket ranket respont. Padal ez a ar saozneg war-raok.\nReuz da c'hortoz freuz e Montréal, Kebek\nSadorn 26 a viz Mae 2012 - 5:09:20 Enderv\nAbaoe meur a viz ez eus reuz en hentoù Montréal. Miliadoù ha dek-miliadoù a studierien a vez en hentoù bemdez o vanifestiñ ha war greñvaat ez a kounnar ha puilhded ar vanifesterien. Mui-oc'h-mui a dud all kozh a yaouank a zeu da skoazellañ anezho. (pennad ha filmig)\nStadoù Unanet Amerika : Dizleañ e studioù, ur samm evit ar vuhez\nMélody G ha Gwenvaelle L\nSadorn 19 a viz Mae 2012 - 3:46:20 Enderv\n$ 25 250 eo ar geidenn dle en deus ur studier amerikan e fin e aotregezh. E 2011, e oa hollad dle ar studierien tost da vil milliard a zollared. Se zo evit an ispisialourien ur seurt bombezenn war zale evit an ekonomiezh amerikan.\nUr vatimant tasmant beuzet en Alaska\nVefa L & Lisa M\nGwener 11 a viz Mae 2012 - 4:52:24 Enderv\nD'ar sadorn 7 a viz Ebrel 2012 (diwar an Télégramme). Goude tsunami an 11 a viz Meurzh 2011, he doa treuzet al lestr ar meurvor Habask penn-da-benn, eus Bro-Japan betek Norzh Amerika. Ur vatimant japanat hag a oa o vont da heul red-mor Alaska, a zo bet kaset d'ar strad gant gwardoù-mor Stadoù Unanet Amerika. Daou zanvez tarzh eo en deus lakaet anezhi da vont d'ar strad.\nACTA, Hadopi hag all : betek dikatouriezh war ar rouedad ?\nMerc'her 21 a viz Meurzh 2012 - 9:24:28 Enderv\nPa vez an ACTA é trubulhiiñ ar c'hevandir kozh. Div destenn nevez o deus lakaet implijerien ar web da fuloriñ en tu arall d'ar meurvor Atlantel : ar PIPA (Stop Online Piracy Act) hag ar SOPA ( Protect IP Act). Oberourien veur ar rouedad a vo lakaet en arvar ma vez lakaet e pleustr ar raktresoù lezenn-se.\nJapan : serriñ reaktorioù\nLun 12 a viz Meurzh 2012 - 5:44:49 Enderv\n(Alda) Ur bloavezh goude gwallzarvoud nukleel Fukushima, ne van ken nemet daou reaktor o vont en-dro diwar 54 a oa ur bloaz 'zo. Ne deueont ket a-benn da gaout an aotre da adkregiñ da broduiñ rak re a zisfiz a zo bremañ er boblañs. N'eus forzh penaos ne oa ken nemet 30 % eus an ober tredan hag a oa o tont diwar energiezh nukleel.\nTemperadur: 14 °C\nAvel: Su (190°), 11.1 km/eur\nGwask: 1012 hPa\nGwelusted: 3.6 mil\nYaou, 2013-06-20 07:30 Geriadur\nAr ger da glask Brezhoneg21 Liammoù\nAnv implijer : *\nGer-tremen : *\nKrouiñ ur gont nevez\nTemm graet gant Danetsoft ha Danang Probo Sayekti awenet gant Maksimer


Speer dirak lez-varn Nürnberg\nBerthold Konrad Hermann Albert Speer, ganet d'an 19 a viz Meurzh 1905 e Mannheim, a oa un tisavour ha ministr eus an Trede Reich etre 1942 ha 1945. Unan eus an dud pouezusañ e voe en Alamagn nazi e dibenn an Eil Brezel-bed.\nMont a reas war-lerc'h e dad war ar vicher a disavour.\nE 1931 e emezelas en NSDAP a oa Adolf Hitler en e benn.\nE 1934 e voe savet gant Speer ar c'hinklañ meurdezus a voe da gendalc'h bloaziek ar strollad nazi e Nürnberg. Tisavour ofisiel ar renad nazi e voe diwar neuze.\nEnnañ e voe fiziet gant Hitler e huñvre pouezusañ : sevel Germania, "kêr-benn ar bed" (alamaneg: Welthauptstadt Germania), diwar gêr Berlin. Abalamour d'ar brezel ne voe savet netra en-fetis panevefe ar gañsellerez nevez (alamaneg: Neue Reichskanzlei, bet distrujet e 1945).\nE 1942 e voe anvet da Vinistr an Armerezh hag e 1943 ez eas da Vinistr ar produiñ greantel. An dud a oa er c'hampoù a lakaas da labourat a-lazh-korf.\nDirak lez-varn Nürnberg e 1945 e lavaras avat ne ouie netra eus an tordefoù bet kaset gant ar renad nazi. 20 vloavezh en toull-bac'h e chomas.\nD'ar 1añ a viz Gwengolo 1981 ez eas da anaon e Londrez.\nGitta Sereny: Albert Speer : son combat avec la vérité. Seuil 1997. (e galleg)\nMatthias Schmidt: Albert Speer. Das Ende eines Mythos. München: Goldmann 1983.(en alamaneg)\nAdtapet diwar « https://br.wikipedia.org/w/index.php?title=Albert_Speer&oldid=1823897 »


Bann Samtsi - Wikipedia\nLec'hiadur dzongkhag Samtsi e Boutan\nBann Samtsi a zo unan eus an 20 dzongkhag eus Boutan. Muzuliañ a ra 1 500 km² hag harzoù en deus gant Sikkim ha Bengal ar C'hornôg. E 16 gewog eo disrannet.\nNebeut poblekaet e oa bann Samtsi gwechall peogwir o doa Boutaniz aon rak ar c'hleñvedoù trovanel, boutinoc'h en izeldirioù. E-derou an XXvet kantved, avat e teuas tud eus Nepal da zigoadañ ha da heul e poblas ar bann.\nE bann samtsi e vev al Lhopued, ur bobl nebeut anavezet a vefe, hervez tud ar vro, diskennidi ar Voutaniz kentañ.\nArmerzh ha deskadurezh[kemmañ | kemmañ ar vammenn]\nWar ar gouniderezh-douar eo diazezet armerzh ar bann c'hoazh. Ennañ e kaver talk ha dolomit. Daou gampus perc'hennet gant National Institute of Education a zo e bann Samtsi. Un darn eus Skol-veur Roueel Boutan eo.\nAdtapet diwar « https://br.wikipedia.org/w/index.php?title=Bann_Samtsi&oldid=1681570 »\nKemmoù diwezhañ degaset d'ar bajenn-mañ d'an 10 Gen 2016, da 15:59.